CELEX: 
Language: el
Date: 2018-03-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τον καθορισμό της μεθοδολογίας αξιολόγησης βάσει της οποίας οι αρμόδιες αρχές επιτρέπουν στα ιδρύματα να χρησιμοποιούν εξελιγμένες μεθόδους μέτρησης για τον λειτουργικό κίνδυνο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 312 παράγραφος 4 στοιχείο α) του κανονισμού (ΕΕ) αριθ. 575/2013 (εφεξής «ο κανονισμός») εξουσιοδοτεί την Επιτροπή να εκδίδει, μετά την υποβολή σχεδίων προτύπων από την Ευρωπαϊκή Αρχή Τραπεζών (EBA), και σύμφωνα με τα άρθρα 10 έως 14 του κανονισμού (ΕΕ) αριθ. 1093/2010, κατ’ εξουσιοδότηση πράξεις για τον καθορισμό των όρων σύμφωνα με τους οποίους θα εφαρμόζονται οι απαιτήσεις του άρθρου 312 παράγραφος 4 στοιχείο α). 
            
            
               Σύμφωνα με το άρθρο 10 παράγραφος 1 του κανονισμού (ΕΕ) αριθ. 1093/2010 σχετικά με τη σύσταση της EBA, η Επιτροπή αποφασίζει εντός τριών μηνών από την παραλαβή των σχεδίων προτύπων αν θα εγκρίνει τα υποβληθέντα σχέδια. Η Επιτροπή μπορεί επίσης να εγκρίνει τα σχέδια προτύπων μόνον εν μέρει, ή με τροποποιήσεις, εάν το απαιτεί το συμφέρον της Ένωσης, λαμβάνοντας υπόψη την ειδική διαδικασία που προβλέπεται στα εν λόγω άρθρα.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με το άρθρο 10 παράγραφος 1 τρίτο εδάφιο του κανονισμού (ΕΕ) αριθ. 1093/2010, η EBA διενήργησε δημόσια διαβούλευση σχετικά με τα σχέδια τεχνικών προτύπων που υποβλήθηκαν στην Επιτροπή, σύμφωνα με το άρθρο 105 παράγραφος 14 του κανονισμού. Στις 12 Ιουνίου 2014 αναρτήθηκε έγγραφο διαβούλευσης στον δικτυακό τόπο της EBA και η διαβούλευση ολοκληρώθηκε στις 12 Σεπτεμβρίου 2014. Επιπλέον, η EBA κάλεσε την ομάδα τραπεζικών συμφεροντούχων της, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010, να εκθέσει τις απόψεις της επ’ αυτών. Μαζί με τα σχέδια τεχνικών προτύπων, η EBA υπέβαλε έγγραφο στο οποίο εξηγούσε τον τρόπο με τον οποίο λήφθηκαν υπόψη τα αποτελέσματα των εν λόγω διαβουλεύσεων για την εκπόνηση του τελικού σχεδίου τεχνικών προτύπων που υποβλήθηκε στην Επιτροπή.
            
            
               Μαζί με τα σχέδια τεχνικών προτύπων, και σύμφωνα με το άρθρο 10 παράγραφος 1 τρίτο εδάφιο του κανονισμού (ΕΕ) αριθ. 1093/2010, η EBA υπέβαλε εκτίμηση των επιπτώσεων, η οποία περιλάμβανε ανάλυση κόστους/οφέλους όσον αφορά τα σχέδια τεχνικών προτύπων που υποβλήθηκαν στην Επιτροπή. Η εν λόγω ανάλυση είναι διαθέσιμη στη διεύθυνση της ΕΒΑ
                  1
               , σελίδες 54-61 της δέσμης τελικών σχεδίων ρυθμιστικών τεχνικών προτύπων.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα παρόντα ρυθμιστικά τεχνικά πρότυπα απευθύνονται στις αρμόδιες αρχές και αφορούν ιδρύματα τα οποία επιθυμούν να χρησιμοποιήσουν ή χρησιμοποιούν ήδη εξελιγμένες μεθόδους μέτρησης («ΕΜΜ») για σκοπούς εποπτείας. Οι αρμόδιες αρχές χορηγούν άδεια χρήσης ΕΜΜ μόνο όταν τα ιδρύματα αποδεικνύουν ότι πληρούν όλες τις σχετικές ποιοτικές και ποσοτικές απαιτήσεις που ορίζονται στα εν λόγω ρυθμιστικά τεχνικά πρότυπα. Οι αρμόδιες αρχές αξιολογούν επίσης κατά πόσο τα ιδρύματα πληρούν τις εν λόγω απαιτήσεις κατά τη διάρκεια διαδικασιών περιοδικής επανεξέτασης και ουσιωδών επεκτάσεων και μεταβολών των υποδειγμάτων μετά τη χορήγηση της άδειας.
            
            
               Τα εν λόγω σχέδια ρυθμιστικών τεχνικών προτύπων περιγράφουν αναλυτικά τη μεθοδολογία αξιολόγησης που πρέπει να χρησιμοποιούν οι αρμόδιες αρχές για τα υποδείγματα λειτουργικού κινδύνου ΕΜΜ. Συγκεκριμένα δε, καθορίζουν τις ποιοτικές και ποσοτικές απαιτήσεις που πρέπει να πληρούν τα ιδρύματα προτού τους χορηγηθεί άδεια να χρησιμοποιούν εσωτερικά υποδείγματα ΕΜΜ για τον υπολογισμό των κεφαλαιακών τους απαιτήσεων προς κάλυψη του λειτουργικού κινδύνου.
            
            
               Τα εν λόγω σχέδια ρυθμιστικών τεχνικών προτύπων έχουν λάβει υπόψη την ανατροφοδότηση που ελήφθη κατά τη διάρκεια της περιόδου διαβούλευσης, καθώς και τις διευκρινίσεις και τροποποιήσεις που επήλθαν σε συνέχεια της διαβούλευσης προκειμένου να αποσαφηνιστεί η έκταση του λειτουργικού κινδύνου, καθώς και η έκταση της ζημίας από λειτουργικό κίνδυνο, η αντιμετώπιση των ζημιών από απάτη στον πιστωτικό τομέα και η περίμετρος επέλευσης γεγονότων κινδύνου.
            
            
               Τα εν λόγω ρυθμιστικά τεχνικά πρότυπα θεσπίζουν επίσης κριτήρια για την εποπτική αξιολόγηση των βασικών μεθοδολογικών συνιστωσών του συστήματος μέτρησης λειτουργικού κινδύνου. Διασφαλίζουν ότι η εν λόγω μεθοδολογία αποτυπώνει αποτελεσματικά τον πραγματικό και δυνητικό λειτουργικό κίνδυνο των τραπεζών, ότι είναι αξιόπιστη και άρτια όσον αφορά την παραγωγή ρυθμιστικών κεφαλαιακών απαιτήσεων ΕΜΜ και ότι είναι συγκρίσιμη μεταξύ των ιδρυμάτων.
            
            
               Επιπλέον, τα εν λόγω ρυθμιστικά τεχνικά πρότυπα ορίζουν κοινά πρότυπα για την εποπτική αξιολόγηση της διακυβέρνησης του λειτουργικού κινδύνου της εκάστοτε τράπεζας όσον αφορά τον ρόλο και τις αρμοδιότητες του τμήματος διαχείρισης λειτουργικών κινδύνων και του συστήματος υποβολής εκθέσεων, και θεσπίζουν κριτήρια για την εποπτική αξιολόγηση των συστημάτων τεχνολογιών πληροφοριών («ΤΠ») και ποιότητας δεδομένων των τραπεζών, απαιτήσεις και όρους για τη «χρησιμοποίηση υποδείγματος», καθώς και τους όρους και το πεδίο ελέγχου και εσωτερικής επικύρωσης του πλαισίου ΕΜΜ.
            
            
               Τέλος, τα εν λόγω σχέδια ρυθμιστικών τεχνικών προτύπων δεν επιτρέπουν τη χρήση γκαουσιανών κατανομών ή κατανομών που μοιάζουν με κανονικές σε δομές εξάρτησης ΕΜΜ, καθώς συνεπάγονται ανεξαρτησία ουράς, η οποία δεν φαίνεται κατάλληλη για μετρήσεις λειτουργικού κινδύνου. Προκειμένου, πάντως, να μειωθεί ο λειτουργικός φόρτος των ιδρυμάτων που χρησιμοποιούν επί του παρόντος στα υποδείγματα ΕΜΜ τους γκαουσιανές παραδοχές copula ή παραδοχές copula που μοιάζουν με κανονικές, τα ρυθμιστικά τεχνικά πρότυπα (άρθρο 45) προβλέπουν διετή γενική προθεσμία σταδιακής εφαρμογής ώστε να δοθεί επαρκής χρόνος στις τράπεζες που χρησιμοποιούν γκαουσιανές παραδοχές copula ή παραδοχές copula που μοιάζουν με κανονικές να ανταποκριθούν στο εν λόγω πρότυπο.
            
            
            
            
            
            
         
         
            
            
            
            
            
            
            
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.3.2018
            
            
               για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τον καθορισμό της μεθοδολογίας αξιολόγησης βάσει της οποίας οι αρμόδιες αρχές επιτρέπουν στα ιδρύματα να χρησιμοποιούν εξελιγμένες μεθόδους μέτρησης για τον λειτουργικό κίνδυνο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012
                  2
               , και ιδίως το άρθρο 312 παράγραφος 4 τρίτο εδάφιο,
            
            
               Εκτιμώντας τα ακόλουθα:
            
            
               (1)Για τους σκοπούς των απαιτήσεων ιδίων κεφαλαίων για λειτουργικό κίνδυνο, το άρθρο 312 παράγραφος 2 πρώτο εδάφιο του κανονισμού (ΕΕ) αριθ. 575/2013 προβλέπει ότι οι αρμόδιες αρχές επιτρέπουν στα ιδρύματα να χρησιμοποιούν εξελιγμένες μεθόδους μέτρησης («ΕΜΜ») βάσει των εσωτερικών συστημάτων μέτρησης λειτουργικού κινδύνου των ιδρυμάτων όταν πληρούν όλα τα ποιοτικά και ποσοτικά πρότυπα του προαναφερόμενου άρθρου, γεγονός που συνεπάγεται τη συμμόρφωση των ιδρυμάτων με τις εν λόγω απαιτήσεις ανά πάσα στιγμή. Συνεπώς, η εν λόγω αξιολόγηση δεν αφορά μόνο την αρχική αίτηση ενός ιδρύματος για τη χορήγηση άδειας χρήσης ΕΜΜ, αλλά εφαρμόζεται επιπλέον σε συνεχή βάση.
            
            
               (2)Τα διάφορα στοιχεία που συνθέτουν το πλαίσιο ΕΜΜ ενός ιδρύματος δεν θα πρέπει να λαμβάνονται υπόψη μεμονωμένα αλλά να εξετάζονται και να αξιολογούνται ως δέσμη αλληλένδετων στοιχείων, ώστε οι αρμόδιες αρχές να κρίνουν ικανοποιητικό το επίπεδο συμμόρφωσης κάθε επιμέρους τμήματος του πλαισίου.
            
            
               (3)Η αξιολόγηση από τις αρμόδιες αρχές της συμμόρφωσης ενός ιδρύματος με τις απαιτήσεις του άρθρου 312 παράγραφος 4 στοιχεία α) και β) του κανονισμού (ΕΕ) αριθ. 575/2013 για τη χρήση εξελιγμένων μεθόδων μέτρησης δεν θα πρέπει να διενεργείται με ομοιόμορφο τρόπο. Η φύση των προς αξιολόγηση στοιχείων ποικίλλει ανάλογα με το είδος της διενεργούμενης αξιολόγησης, το οποίο με τη σειρά του εξαρτάται από το είδος της υποβαλλόμενης αίτησης. Οι αρμόδιες αρχές οφείλουν να προβαίνουν σε αξιολόγηση της συμμόρφωσης όταν ένα ίδρυμα υποβάλλει για πρώτη φορά αίτηση χρήσης ΕΜΜ, όταν ένα ίδρυμα υποβάλλει αίτηση επέκτασης ΕΜΜ σύμφωνα με το εγκεκριμένο σχέδιο διαδοχικής εφαρμογής, όταν ένα ίδρυμα υποβάλλει αίτηση επέκτασης ή αλλαγής της ΕΜΜ για την οποία του έχει χορηγηθεί άδεια χρήσης, και όταν ένα ίδρυμα υποβάλλει αίτηση επιστροφής στη χρήση λιγότερο εξελιγμένων μεθόδων σύμφωνα με το άρθρο 313 του κανονισμού (ΕΕ) αριθ. 575/2013. Επιπλέον, οι αρμόδιες αρχές θα πρέπει να προβαίνουν σε συνεχή επανεξέταση της χρήσης των ΕΜΜ από τα ιδρύματα. Συνεπώς, οι αρμόδιες αρχές θα πρέπει να διενεργούν την αξιολόγηση της συμμόρφωσης ενός ιδρύματος με τις απαιτήσεις χρήσης ΕΜΜ σύμφωνα με τη φύση των προς αξιολόγηση στοιχείων που αντιστοιχούν στη σχετική μεθοδολογία αξιολόγησης.
            
         
         
            
               (4)Σύμφωνα με το άρθρο 85 παράγραφος 1 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου
                  3
               , τα ιδρύματα οφείλουν να διατυπώνουν με σαφήνεια τι συνιστά λειτουργικό κίνδυνο για τους σκοπούς των πολιτικών και των διαδικασιών που εφαρμόζουν για την αξιολόγηση και τη διαχείριση της έκθεσης σε λειτουργικό κίνδυνο. Ο κανονισμός (ΕΕ) αριθ. 575/2013 περιέχει ορισμό του «λειτουργικού κινδύνου» ο οποίος περιλαμβάνει τόσο τον νομικό κίνδυνο όσο και τον κίνδυνο υποδείγματος. Σύμφωνα με το άρθρο 3 παράγραφος 1 της οδηγίας 2013/36/ΕΕ, ο κίνδυνος υποδείγματος αφορά μεν τις δυνητικές ζημίες λόγω σφαλμάτων στη θέσπιση, την εφαρμογή ή τη χρήση εσωτερικών υποδειγμάτων αλλά δεν περιλαμβάνει τις δυνητικές ζημίες λόγω προσαρμογών αποτίμησης από κίνδυνο υποδείγματος κατά τα αναφερόμενα στο άρθρο 105 του κανονισμού (ΕΕ) αριθ. 575/2013 περί συνετής αποτίμησης ή στον κατ’ εξουσιοδότηση κανονισμό (ΕΕ) 2016/101 της Επιτροπής
                  4
               , και δεν αφορά τον κίνδυνο υποδείγματος που συνδέεται με τη χρήση ενδεχομένως εσφαλμένης μεθόδου αποτίμησης κατά τα αναφερόμενα στο άρθρο 105 παράγραφος 13 του κανονισμού (ΕΕ) αριθ. 575/2013. Ομοίως, ο κανονισμός (ΕΕ) αριθ. 575/2013 δεν προσδιορίζει τον τρόπο με τον οποίον οι αρμόδιες αρχές θα πρέπει να ελέγχουν τη συμμόρφωση με την απαίτηση ένταξης τυχόν λειτουργικών κινδύνων που σχετίζονται με νομικό κίνδυνο και κίνδυνο υποδείγματος. Οι κανόνες καθορισμού της μεθοδολογίας αξιολόγησης την οποία πρέπει να χρησιμοποιούν οι αρμόδιες αρχές για να κρίνουν κατά πόσο τα ιδρύματα μπορούν να χρησιμοποιούν τις ΕΜΜ θα πρέπει συνεπώς να προσδιορίζουν τον τρόπο αυτόν.
            
            
               (5)Επιβάλλεται επίσης η εναρμόνιση των εποπτικών προσεγγίσεων όσον αφορά την ορθή ένταξη του λειτουργικού κινδύνου στις χρηματοπιστωτικές συναλλαγές, περιλαμβανομένων των συναλλαγών που σχετίζονται με κίνδυνο αγοράς, καθώς οι λειτουργικοί κίνδυνοι των εν λόγω συναλλαγών έχει αποδειχθεί ότι είναι σημαντικοί και ότι οι παράγοντες που τους προκαλούν, κατά κανόνα πολύπλευρης φύσης, πιθανώς δεν ανιχνεύονται και δεν καταγράφονται με συνέπεια ως τέτοιοι σε ολόκληρη την Ένωση. 
            
            
               (6)Τα πρότυπα που πρέπει να τηρεί το πλαίσιο διακυβέρνησης και διαχείρισης κινδύνου ενός ιδρύματος ορίζονται στο άρθρο 74 της οδηγίας 2013/36/ΕΕ και στο άρθρο 321 του κανονισμού (ΕΕ) αριθ. 575/2013. Κατά συνέπεια, η μεθοδολογία αξιολόγησης ΕΜΜ θα πρέπει να προβλέπει ότι, στο πλαίσιο της αξιολόγησης της δυνατότητας ενός ιδρύματος να χρησιμοποιήσει ή όχι την προσέγγιση ΕΜΜ, οι αρμόδιες αρχές ελέγχουν κατά πόσο ένα ίδρυμα διαθέτει σαφή οργανωτική διάρθρωση για τη διακυβέρνηση και τη διαχείριση του λειτουργικού κινδύνου με ευκρινείς, διαφανείς και συνεπείς γραμμές ευθύνης που λαμβάνουν υπόψη τη φύση, την κλίμακα και την πολυπλοκότητα των δραστηριοτήτων του ιδρύματος. Θα πρέπει να επιβεβαιώνεται συγκεκριμένα ότι το τμήμα διαχείρισης λειτουργικών κινδύνων διαδραματίζει καίριο ρόλο στον εντοπισμό, τη μέτρηση και αξιολόγηση, την παρακολούθηση, τον έλεγχο και τη μείωση των λειτουργικών κινδύνων που αντιμετωπίζει το ίδρυμα, και ότι είναι επαρκώς ανεξάρτητο από τις επιχειρηματικές μονάδες του ιδρύματος, ώστε να διασφαλίζεται ότι η επαγγελματική κρίση και οι συστάσεις του είναι ταυτόχρονα ανεξάρτητες και αμερόληπτες. Θα πρέπει επίσης να ελέγχεται κατά πόσο τα ανώτερα διοικητικά στελέχη είναι υπεύθυνα για την ανάπτυξη και εφαρμογή του πλαισίου διακυβέρνησης και διαχείρισης του λειτουργικού κινδύνου που έχει εγκρίνει το διοικητικό όργανο, και κατά πόσο το εν λόγω πλαίσιο εφαρμόζεται με συνέπεια σε όλη την οργανωτική δομή του ιδρύματος. Οι αρμόδιες αρχές θα πρέπει επίσης να αξιολογούν κατά πόσο παρέχονται κατάλληλα εργαλεία και πληροφορίες στο προσωπικό όλων των βαθμίδων ώστε όλοι οι υπάλληλοι να κατανοούν τις αρμοδιότητές τους στον τομέα της διαχείρισης του λειτουργικού κινδύνου.
            
            
               (7)Η ύπαρξη αποτελεσματικών εσωτερικών συστημάτων υποβολής εκθέσεων αποτελεί προϋπόθεση για υγιή εσωτερική διακυβέρνηση. Οι αρμόδιες αρχές θα πρέπει επομένως να διασφαλίζουν ότι ένα ίδρυμα που υποβάλλει αίτηση για άδεια ΕΜΜ εφαρμόζει αποτελεσματικά συστήματα υποβολής εκθέσεων για τους κινδύνους όχι μόνο στο διοικητικό όργανο και στα ανώτερα διοικητικά στελέχη, αλλά και σε όλα τα τμήματα που είναι υπεύθυνα για τη διαχείριση των λειτουργικών κινδύνων στους οποίους εκτίθεται, ή μπορεί να εκτεθεί, το ίδρυμα. Το σύστημα υποβολής εκθέσεων θα πρέπει να αντικατοπτρίζει την επικαιροποιημένη κατάσταση των ζητημάτων που αντιμετωπίζει το ίδρυμα σε σχέση με τους λειτουργικούς κινδύνους και θα πρέπει να περιλαμβάνει όλες τις σημαντικές πτυχές μέτρησης και διαχείρισης του λειτουργικού κινδύνου.
            
            
               (8)Σύμφωνα με το άρθρο 321 στοιχείο α) του κανονισμού (ΕΕ) αριθ. 575/2013, το εσωτερικό σύστημα μέτρησης του λειτουργικού κινδύνου του ιδρύματος πρέπει να είναι στενά ενταγμένο στις διαδικασίες καθημερινής διαχείρισης κινδύνων. Κατά συνέπεια, η μεθοδολογία αξιολόγησης ΕΜΜ θα πρέπει να προβλέπει ότι οι αρμόδιες αρχές διασφαλίζουν ότι ένα ίδρυμα που υποβάλλει αίτηση για άδεια ΕΜΜ χρησιμοποιεί πράγματι το σύστημα μέτρησης λειτουργικού κινδύνου του για τις καθημερινές επιχειρηματικές διαδικασίες του και για σκοπούς διαχείρισης κινδύνων σε διαρκή βάση και όχι μόνο για τον σκοπό του υπολογισμού των απαιτήσεων ιδίων κεφαλαίων για λειτουργικό κίνδυνο. Οι κανόνες περί εποπτικής αξιολόγησης ΕΜΜ θα πρέπει επομένως να περιλαμβάνουν κανόνες για τις εποπτικές προσδοκίες τις οποίες θα πρέπει να πληροί το ίδρυμα που υποβάλλει αίτηση για άδεια ΕΜΜ όσον αφορά τη «χρησιμοποίηση υποδείγματος».
            
            
               (9)Για να μπορούν να παρέχουν στα ιδρύματα και στις αρμόδιες αρχές αποδεικτικά στοιχεία ότι το σύστημα μέτρησης λειτουργικού κινδύνου ενός ιδρύματος είναι αξιόπιστο και άρτιο και ότι παράγει περισσότερο αξιόπιστες απαιτήσεις ιδίων κεφαλαίων για τον λειτουργικό κίνδυνο από ό,τι μια απλούστερη ρυθμιστική μεθοδολογία λειτουργικού κινδύνου, οι αρμόδιες αρχές θα πρέπει να ελέγχουν ότι το ίδρυμα έχει αντιπαραβάλει το σύστημα μέτρησης λειτουργικού κινδύνου με την προσέγγιση του βασικού δείκτη ή με την τυποποιημένη προσέγγιση για τον λειτουργικό κίνδυνο που προβλέπονται στα άρθρα 315, 317 και 319 του κανονισμού (ΕΕ) αριθ. 575/2013 για καθορισμένο χρονικό διάστημα. Το χρονικό διάστημα θα πρέπει να είναι επαρκώς μεγάλο ώστε η αρμόδια αρχή να διαπιστώσει ότι το ίδρυμα πληροί τα ποιοτικά και ποσοτικά πρότυπα που προβλέπονται στον κανονισμό (ΕΕ) αριθ. 575/2013 για τη χρήση ΕΜΜ.
            
            
               (10)Σύμφωνα με το άρθρο 321 στοιχείο ζ) του κανονισμού (ΕΕ) αριθ. 575/2013, οι ροές δεδομένων και οι διαδικασίες ενός ιδρύματος που συνδέονται με το σύστημα μέτρησης ΕΜΜ πρέπει να είναι διαφανείς και προσπελάσιμες. Τα δεδομένα που σχετίζονται με τον λειτουργικό κίνδυνο δεν είναι άμεσα διαθέσιμα καθώς πρέπει πρώτα να εντοπίζονται στα βιβλία και τα αρχεία του ιδρύματος, και στη συνέχεια να συγκεντρώνονται και να διατηρούνται με ορθό τρόπο. Επιπλέον, το σύστημα μέτρησης είναι κατά κανόνα ιδιαίτερα εξελιγμένο και προβλέπει διάφορα λογικά και υπολογιστικά βήματα για την παραγωγή των απαιτήσεων ΕΜΜ σε ίδια κεφάλαια. Η μεθοδολογία αξιολόγησης ΕΜΜ θα πρέπει επομένως να επαληθεύει κατά πόσο τα συστήματα ΤΠ και ποιότητας δεδομένων έχουν σχεδιαστεί κατάλληλα και εφαρμόζονται ορθά στους κόλπους του ιδρύματος με γνώμονα πάντοτε τη εξυπηρέτηση του σκοπού για τον οποίον δημιουργήθηκαν. 
            
            
               (11)Το πλαίσιο ΕΜΜ ενός ιδρύματος υπόκειται σε εσωτερική επικύρωση και τακτική επανεξέταση από ελεγκτές σύμφωνα με τα στοιχεία ε) και στ) του άρθρου 321 του κανονισμού (ΕΕ) αριθ. 575/2013. Παρότι η οργανωτική διάρθρωση των τμημάτων εσωτερικής επικύρωσης και ελέγχου μπορεί να διαφέρει ανάλογα με τη φύση, την πολυπλοκότητα και τις επιχειρηματικές δραστηριότητες του εκάστοτε ιδρύματος, θα πρέπει να διασφαλίζεται ότι η μεθοδολογία αξιολόγησης ΕΜΜ που εφαρμόζουν τα προαναφερόμενα τμήματα στο πλαίσιο των διαδικασιών επανεξέτασης τις οποίες διενεργούν ακολουθεί κοινά κριτήρια όσον αφορά τους όρους και το πεδίο των εν λόγω διαδικασιών επανεξέτασης.
            
            
               (12)Η ανάπτυξη υποδειγμάτων για τον λειτουργικό κίνδυνο είναι σχετικά καινούργιος και αναπτυσσόμενος κλάδος. Κατά συνέπεια, το άρθρο 322 του κανονισμού (ΕΕ) αριθ. 575/2013 παρέχει σημαντική ευελιξία στα ιδρύματα όσον αφορά την ανάπτυξη του συστήματος μέτρησης λειτουργικού κινδύνου για τον υπολογισμό των απαιτήσεων ΕΜΜ σε ίδια κεφάλαια. Η εν λόγω ευελιξία, πάντως, δεν θα πρέπει να οδηγεί σε σημαντικές διαφορές μεταξύ των ιδρυμάτων όσον αφορά τις βασικές συνιστώσες του συστήματος μέτρησης, συμπεριλαμβανομένης της χρησιμοποίησης εσωτερικών δεδομένων, εξωτερικών δεδομένων, αναλύσεων σεναρίων και παραγόντων επιχειρηματικού περιβάλλοντος και εσωτερικού ελέγχου (γνωστά ως, και καλούμενα εφεξής, «τέσσερα στοιχεία»), τις βασικές παραδοχές σχετικά με την ανάπτυξη υποδειγμάτων που επιτρέπουν την αποτύπωση σοβαρών γεγονότων ουράς και των συναφών παραγόντων κινδύνου (τη δημιουργία του συνόλου δεδομένων υπολογισμού, τη διασπορά, τον προσδιορισμό των κατανομών ζημιών και τον καθορισμό σωρευμένων κατανομών ζημιών και μετρήσεων κινδύνου) ή την αναμενόμενη ζημία, τη συσχέτιση και τα κριτήρια κατανομής κεφαλαίων που θα πρέπει να διασφαλίζουν την εσωτερική συνοχή του συστήματος μέτρησης. Επομένως, με γνώμονα να διασφαλιστεί ότι το σύστημα μέτρησης κινδύνου είναι μεθοδολογικά δεόντως τεκμηριωμένο, παρεμφερές μεταξύ των ιδρυμάτων, αποτελεσματικό όσον αφορά την αποτύπωση του πραγματικού και δυνητικού λειτουργικού κινδύνου του ιδρύματος, και αξιόπιστο και άρτιο όσον αφορά την παραγωγή ρυθμιστικών κεφαλαιακών απαιτήσεων ΕΜΜ, η μεθοδολογία αξιολόγησης ΕΜΜ θα πρέπει να προβλέπει ότι οι αρμόδιες αρχές εφαρμόζουν τα ίδια κριτήρια και τις ίδιες απαιτήσεις σε όλη την Ένωση. Η μεθοδολογία αξιολόγησης ΕΜΜ θα πρέπει επίσης να λαμβάνει υπόψη τις ιδιοσυγκρασιακές συνιστώσες του λειτουργικού κινδύνου που σχετίζονται με τις διαφορές μεταξύ των ιδρυμάτων ως προς το μέγεθος, τη φύση και την πολυπλοκότητα.
            
            
               (13)Όσον αφορά συγκεκριμένα τα εσωτερικά δεδομένα, θα πρέπει να λαμβάνεται υπόψη το γεγονός ότι ζημία από λειτουργικό κίνδυνο μπορεί να προκληθεί από ένα και μόνο γεγονός λειτουργικού κινδύνου, όμως η επέλευσή του μπορεί να αποκαλυφθεί από διάφορα στοιχεία όπως, μεταξύ άλλων, άμεσες χρεώσεις, δαπάνες, προβλέψεις, μη εισπραχθέντα έσοδα. Ορισμένα γεγονότα λειτουργικού κινδύνου έχουν ποσοτικοποιήσιμο αντίκτυπο και αντικατοπτρίζονται στις οικονομικές καταστάσεις του ιδρύματος. Άλλα, όμως, δεν μπορούν να προσδιοριστούν ποσοτικά και δεν επηρεάζουν τις οικονομικές καταστάσεις του ιδρύματος. Η ανίχνευση των τελευταίων αυτών γεγονότων είναι δυνατή μέσω άλλων πηγών όπως, μεταξύ άλλων, διοικητικά αρχεία και σύνολα δεδομένων που αφορούν συμβάντα. Επομένως, οι κανόνες καθορισμού της μεθοδολογίας αξιολόγησης που πρέπει να χρησιμοποιούν οι αρμόδιες αρχές για να επιτρέπουν στα ιδρύματα να χρησιμοποιούν ΕΜΜ θα πρέπει να προσδιορίζουν τι συνιστά ζημία από λειτουργικό κίνδυνο, καθώς και το προς καταχώριση ποσό για σκοπούς ΕΜΜ και, γενικότερα, όλα τα πιθανά στοιχεία που θα μπορούσαν να αποκαλύψουν την επέλευση γεγονότων λειτουργικού κινδύνου. 
            
            
               (14)Κάποιες φορές, τα ιδρύματα είναι σε θέση να ανακτήσουν ταχέως νεοεμφανιζόμενες ζημίες από λειτουργικό κίνδυνο. Οι ταχέως ανακτώμενες ζημίες δεν θα πρέπει να λαμβάνονται υπόψη για τους σκοπούς του υπολογισμού των απαιτήσεων ΕΜΜ σε ίδια κεφάλαια. Μπορεί, όμως, να είναι χρήσιμες για σκοπούς διαχείρισης. Δεδομένης της ποικιλίας των κριτηρίων που χρησιμοποιούν τα ιδρύματα για να χαρακτηρίσουν τις ζημίες ως ταχέως ανακτώμενες, οι κανόνες καθορισμού της μεθοδολογίας αξιολόγησης ΕΜΜ θα πρέπει να περιλαμβάνουν διατάξεις που θα προσδιορίζουν τα προσήκοντα κριτήρια για τον χαρακτηρισμό των ζημιών ως ταχέως ανακτώμενων. 
            
            
               (15)Είναι δυνατή η αναγνώριση των τεχνικών μείωσης κινδύνων από τις αρμόδιες αρχές στο πλαίσιο των ΕΜΜ εφόσον πληρούνται ορισμένες προϋποθέσεις, κατά τα προβλεπόμενα στο άρθρο 323 του κανονισμού (ΕΕ) αριθ. 575/2013. Με γνώμονα την αποτελεσματική εφαρμογή των κανόνων που σχετίζονται με αυτές τις τεχνικές μείωσης, οι αρμόδιες αρχές θα πρέπει να ακολουθούν συγκεκριμένα πρότυπα όταν αξιολογούν την εφαρμογή των εν λόγω κανόνων από το εκάστοτε ίδρυμα. Συγκεκριμένα, όταν οι εν λόγω τεχνικές μείωσης έχουν τη μορφή ασφάλισης, είναι αναγκαίο να διασφαλίζεται ότι η εν λόγω ασφάλιση παρέχεται από ασφαλιστικές εταιρείες εγκεκριμένες στην Ένωση ή σε δικαιοδοσίες όπου ισχύουν ισοδύναμα ρυθμιστικά πρότυπα για ασφαλιστικές εταιρείες με εκείνα που εφαρμόζονται στην Ένωση.
            
            
            
               (16)Όταν οι τεχνικές μείωσης κινδύνου έχουν τη μορφή άλλων μηχανισμών μεταφοράς κινδύνου πλην της ασφάλισης, οι αρμόδιες αρχές θα πρέπει να διασφαλίζουν ότι οι εν λόγω μηχανισμοί μεταφέρουν πράγματι κίνδυνο και δεν χρησιμοποιούνται για να παρακάμπτουν τις απαιτήσεις ΕΜΜ σε ίδια κεφάλαια. Ο όρος αυτός είναι σημαντικός δεδομένων των ιδιαιτεροτήτων του λειτουργικού κινδύνου, όταν υπάρχουν σαφή υποκείμενα στοιχεία αναφοράς και όταν οι μη αναμενόμενες ζημίες διαδραματίζουν σημαντικότερο ρόλο από ό,τι σε άλλα είδη κινδύνου. Η εν λόγω κατάσταση επιδεινώνεται δε περαιτέρω όταν δεν υπάρχει αποτελεσματική και δομημένη αγορά με ικανοποιητική ρευστότητα για «προϊόντα» λειτουργικού κινδύνου τα οποία μέχρι στιγμής αποτελούσαν αντικείμενο διαπραγμάτευσης εκτός του τραπεζικού τομέα, όπως ενδεικτικά τα ομόλογα καταστροφών και τα παράγωγα καιρού. Τέλος, υπάρχει συνήθως μεγάλη δυσκολία όσον αφορά την αξιολόγηση του νομικού κινδύνου τέτοιων μηχανισμών, ακόμη και στις περιπτώσεις στις οποίες οι όροι και οι προϋποθέσεις των εν λόγω συμβάσεων είναι διατυπωμένοι με σαφήνεια και προσοχή.
            
            
               (17)Για να διασφαλιστεί η ομαλή μετάβαση των ιδρυμάτων που διαθέτουν ήδη άδεια χρήσης ΕΜΜ ή που υπέβαλαν αίτηση για άδεια χρήσης ΕΜΜ πριν από την έναρξη ισχύος του παρόντος κανονισμού, θα πρέπει να προβλέπεται ότι οι αρμόδιες αρχές εφαρμόζουν τον παρόντα κανονισμό ως προς την αξιολόγηση των ΕΜΜ των εν λόγω ιδρυμάτων μόνο μετά την παρέλευση μεταβατικής περιόδου. Δεδομένου ότι η τακτική αναθεώρηση των ΕΜΜ που αναφέρεται στο άρθρο 101 παράγραφος 1 της οδηγίας 2013/36/ΕΕ επιτελείται συνήθως σε ετήσια βάση, η εν λόγω μεταβατική περίοδος θα πρέπει να έχει διάρκεια ένα έτος από την ημερομηνία έναρξης ισχύος του παρόντος κανονισμού.
            
            
               (18)Τα ιδρύματα που χρησιμοποιούν γκαουσιανές κατανομές ή κατανομές που μοιάζουν με κανονικές για την αναγνώριση συσχετίσεων στο σύνολο ή σε τμήματα των ΕΜΜ τους δεν θα πρέπει να τις χρησιμοποιούν πλέον στο πλαίσιο των ΕΜΜ τους, καθώς οι παραδοχές αυτές συνεπάγονται ανεξαρτησία ουράς μεταξύ των κατηγοριών λειτουργικού κινδύνου, αποκλείοντας έτσι την πιθανότητα ταυτόχρονης επέλευσης μεγάλων ζημιών διαφόρων τύπων, παραδοχή η οποία δεν είναι ούτε συνετή ούτε ρεαλιστική. Θα πρέπει επομένως να προβλεφθεί επαρκής χρόνος για την ομαλή μετάβαση των εν λόγω ιδρυμάτων σε ένα νέο καθεστώς το οποίο θα προβλέπει την εισαγωγή συντηρητικότερων παραδοχών, που συνεπάγονται θετική εξάρτηση ουράς, στο σύστημα μέτρησης λειτουργικού κινδύνου. Δεδομένου ότι για να εφαρμοστούν οι εν λόγω παραδοχές θα χρειαστεί ενδεχομένως να τροποποιηθούν ορισμένα βασικά στοιχεία και οι συναφείς διαδικασίες του πλαισίου ΕΜΜ, θα ήταν σκόπιμο να προβλεφθεί διάρκεια δύο ετών για την προαναφερόμενη μετάβαση.
            
            
               (19)Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή. 
            
            
               (20)Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις σχετικά με τα εν λόγω σχέδια ρυθμιστικών τεχνικών προτύπων, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  5
               ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: 
            
            
         
         
            
            
               ΚΕΦΑΛΑΙΟ 1
            
            
            
               Γενικές διατάξεις
            
            
               Άρθρο 1
            
            
               Αξιολόγηση των εξελιγμένων μεθόδων μέτρησης
            
            
               1.Η αξιολόγηση βάσει της οποίας οι αρμόδιες αρχές επιτρέπουν σε ένα ίδρυμα να χρησιμοποιεί εξελιγμένες μεθόδους μέτρησης («ΕΜΜ») επιβεβαιώνει ότι:
            
            
               α)εφαρμόζονται τα στοιχεία των άρθρων 3 έως 6,
            
            
               β)εφαρμόζονται τα κεφάλαια 2 και 3,
            
            
               γ)εφαρμόζεται το κεφάλαιο 4, εφόσον το ίδρυμα χρησιμοποιεί την ασφάλιση και άλλους μηχανισμούς μεταφοράς κινδύνου που αναφέρονται σε αυτό.
            
            
            
               2.Τα κεφάλαια 1 έως 4 λαμβάνονται υπόψη εφόσον οι αρμόδιες αρχές διενεργούν:
            
            
               α)αξιολόγηση του ουσιώδους χαρακτήρα των επεκτάσεων και των μεταβολών των ΕΜΜ,
            
            
               β)αξιολόγηση του σχεδίου διαδοχικής εφαρμογής στις ΕΜΜ που χρησιμοποιεί το ίδρυμα,
            
            
               γ)αξιολόγηση της επιστροφής ενός ιδρύματος στη χρήση λιγότερο εξελιγμένων μεθόδων σύμφωνα με το άρθρο 313 του κανονισμού (ΕΕ) αριθ. 575/2013,
            
            
               δ)τις διαδικασίες συνεχούς επανεξέτασης της ΕΜΜ που χρησιμοποιεί το ίδρυμα.
            
            
            
               Άρθρο 2
            
            
               Ορισμοί 
            
            
               Για τους σκοπούς της παρούσας κατ’ εξουσιοδότηση πράξης, ισχύουν οι ακόλουθοι ορισμοί: 
            
         
         
            
               (1)«κατώτατο όριο μοντελοποίησης σώματος-ουράς»: η τιμή της ζημίας που χωρίζει το κύριο σώμα από την ουρά των κατανομών ζημιών·
            
            
               (2)«σύνολο δεδομένων υπολογισμού»: το τμήμα των συλλεχθέντων δεδομένων, πραγματικών ή κατασκευασμένων, που πληρούν τις αναγκαίες προϋποθέσεις για να εισαχθούν στο σύστημα μέτρησης λειτουργικού κινδύνου·
            
            
               (3)«κατώτατο όριο συλλογής δεδομένων»: η τιμή της ζημίας από την οποία ένα ίδρυμα εντοπίζει και συλλέγει τις ζημίες λειτουργικού κινδύνου για σκοπούς μέτρησης και διαχείρισης·
            
            
               (4)«ημερομηνία λογιστικής εγγραφής»: η ημερομηνία κατά την οποία μια ζημία ή πρόβλεψη έναντι ενός γεγονότος λειτουργικού κινδύνου αναγνωρίστηκε για πρώτη φορά στα κέρδη και τις ζημίες·
            
            
               (5) «ελάχιστο κατώτατο όριο μοντελοποίησης»: η τιμή της ζημίας από την οποία οι κατανομές συχνότητας και σοβαρότητας, εμπειρικές είτε παραμετρικές, εφαρμόζονται στις ζημίες λειτουργικού κινδύνου·
            
            
               (6)«ακαθάριστη ζημία» ή «ζημία»: η ζημία που απορρέει από ένα γεγονός λειτουργικού κινδύνου προ ανακτήσεων οποιουδήποτε τύπου·
            
            
               (7)«περιστατικό παραπτώματος»: το γεγονός λειτουργικού κινδύνου που προκύπτει από παράπτωμα το οποίο διαπράχθηκε με δόλο ή από αμέλεια, περιλαμβανομένης της μη προσήκουσας παροχής χρηματοπιστωτικών υπηρεσιών·
            
            
               (8)«κατηγορία λειτουργικού κινδύνου»: το επίπεδο, όπως η κατηγορία γεγονότος και ο επιχειρηματικός τομέας, στο οποίο το σύστημα μέτρησης λειτουργικού κινδύνου ενός ιδρύματος παράγει χωριστές κατανομές συχνότητας και σοβαρότητας·
            
            
               (9)«προφίλ λειτουργικού κινδύνου»: η αποτύπωση σε απόλυτους αριθμούς σε δεδομένη χρονική στιγμή του πραγματικού και ενδεχόμενου λειτουργικού κινδύνου ενός ιδρύματος·
            
            
               (10)«ανοχή λειτουργικού κινδύνου»: η μελλοντοστραφής εικόνα ενός οργανισμού, αποτυπωμένη σε απόλυτους αριθμούς, του σωρευτικού επιπέδου και των κατηγοριών λειτουργικών κινδύνων που είναι πρόθυμο ή προετοιμασμένο να υποστεί το ίδρυμα, οι οποίοι δεν αναμένεται να θέσουν σε κίνδυνο τους στρατηγικούς στόχους και το επιχειρηματικό του σχέδιο·
            
            
               (11)«ανάκτηση»: το συμβάν που σχετίζεται με την αρχική ζημία και είναι ανεξάρτητο από την εν λόγω ζημία και διακριτό ως προς τη χρονική στιγμή, στο οποίο εισροές κεφαλαίων ή οικονομικών οφελών λαμβάνονται από πρώτα ή τρίτα μέρη·
            
            
               (12)«μέτρηση κινδύνου»: ένα μόνο στατιστικό στοιχείο για τον λειτουργικό κίνδυνο που εξάγεται από τη σωρευμένη κατανομή ζημιών στο επιθυμητό επίπεδο εμπιστοσύνης όπως, μεταξύ άλλων η δυνητική ζημία (VaR) ή οι μετρήσεις υστέρησης (π.χ., αναμενόμενη υστέρηση, μέση υστέρηση)·
            
            
               (13)«κύκλος ζωής της ανάπτυξης συστήματος»: η διαδικασία σχεδιασμού, δημιουργίας, δοκιμής και χρησιμοποίησης μιας υποδομής ΤΠ·
            
            
               (14)«ζημία χρονικής αιτιολογίας»: η δυσμενής οικονομική επίπτωση που εγγράφεται σε ορισμένη φορολογική χρήση και οφείλεται σε γεγονός λειτουργικού κινδύνου που έχει αντίκτυπο στις ταμειακές ροές προηγούμενων φορολογικών χρήσεων.
            
            
            
               Άρθρο 3 
            
            
               Γεγονότα λειτουργικού κινδύνου που σχετίζονται με νομικό κίνδυνο
            
            
            
               1.Οι αρμόδιες αρχές επιβεβαιώνουν ότι ένα ίδρυμα εντοπίζει, συλλέγει και επεξεργάζεται δεδομένα για γεγονότα και ζημίες λειτουργικού κινδύνου που σχετίζονται με νομικό κίνδυνο για τους σκοπούς τόσο της διαχείρισης λειτουργικού κινδύνου όσο και του υπολογισμού των απαιτήσεων ΕΜΜ σε ίδια κεφάλαια, ελέγχοντας κατ’ ελάχιστον όλα τα ακόλουθα: 
            
            
               α) ότι το ίδρυμα εντοπίζει και κατατάσσει σαφώς ως λειτουργικό κίνδυνο ζημίες ή άλλες δαπάνες που προκύπτουν από γεγονότα τα οποία οδηγούν σε νομικές διαδικασίες, περιλαμβανομένων κατ’ ελάχιστον των ακόλουθων:
            
         
         
            
               i) μη ανάληψη ενέργειας, όταν η τελευταία είναι αναγκαία για τη συμμόρφωση με νομικό κανόνα, 
            
            
               ii) ανάληψη ενέργειας προς αποφυγή συμμόρφωσης με νομικό κανόνα,
            
            
               iii) περιστατικά παραπτωμάτων.
            
            
               β) ότι το ίδρυμα εντοπίζει και κατατάσσει σαφώς ως λειτουργικό κίνδυνο ζημίες ή άλλες δαπάνες που προκύπτουν από εκούσιες ενέργειες που αποσκοπούν στην αποφυγή ή τη μείωση των νομικών κινδύνων που απορρέουν από γεγονότα λειτουργικού κινδύνου όπως, μεταξύ άλλων, επιστροφές ή εκπτώσεις για μελλοντικές υπηρεσίες που παρέχονται οικειοθελώς στους πελάτες, όταν οι εν λόγω επιστροφές δεν παρέχονται ως αποτέλεσμα καταγγελιών πελατών,
            
            
               γ) ότι το ίδρυμα εντοπίζει και κατατάσσει σαφώς ως λειτουργικό κίνδυνο ζημίες που προκύπτουν από σφάλματα και παραλείψεις σε συμβάσεις και λοιπά έγγραφα,
            
            
               δ) ότι το ίδρυμα δεν κατατάσσει ως λειτουργικό κίνδυνο τα ακόλουθα:
            
            
               i)επιστροφές σε τρίτα μέρη ή εργαζόμενους και πληρωμές υπεραξίας λόγω επιχειρηματικών ευκαιριών, όταν δεν έχουν παραβιαστεί ηθικοί κανόνες ή κανόνες δεοντολογίας και όταν το ίδρυμα έχει εκπληρώσει τις υποχρεώσεις του σε εύθετο χρόνο, 
            
            
               ii)εξωτερικά δικαστικά έξοδα όταν το υποκείμενο γεγονός δεν είναι γεγονός λειτουργικού κινδύνου.
            
            
               Για τους σκοπούς της παραγράφου α), όλες οι δικαστικές διαδικασίες θεωρούνται ως δικαστικοί διακανονισμοί, συμπεριλαμβανομένων τόσο των διακανονισμών δια της δικαστικής οδού όσο και των εξωδικαστικών διακανονισμών.
            
            
               2.Για τους σκοπούς του παρόντος άρθρου, οι νομικοί κανόνες περιλαμβάνουν κατ’ ελάχιστον τα ακόλουθα:
            
            
               α) κάθε απαίτηση που απορρέει από εθνικές ή διεθνείς θεσμικές ή νομοθετικές διατάξεις,
            
            
               β) κάθε απαίτηση που απορρέει από συμβατικές ρυθμίσεις, εσωτερικούς κανόνες και κώδικες δεοντολογίας που έχουν θεσπιστεί σύμφωνα με εθνικούς ή διεθνείς κανόνες και πρακτικές,
            
            
               γ) ηθικούς κανόνες - δεοντολογία.
            
            
            
               Άρθρο 4 
            
            
               Γεγονότα λειτουργικού κινδύνου που σχετίζονται με κίνδυνο υποδείγματος
            
            
               Προκειμένου να αξιολογήσουν κατά πόσο ένα ίδρυμα εντοπίζει, συλλέγει και επεξεργάζεται δεδομένα για γεγονότα και απώλειες λειτουργικού κινδύνου που σχετίζονται με κίνδυνο υποδείγματος, κατά τα οριζόμενα στο άρθρο 3 παράγραφος 1 σημείο 11) της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για τους σκοπούς τόσο της διαχείρισης λειτουργικού κινδύνου όσο και του υπολογισμού των απαιτήσεων ΕΜΜ σε ίδια κεφάλαια, οι αρμόδιες αρχές επιβεβαιώνουν τα ακόλουθα:
            
            
               α) ότι κατατάσσονται ως λειτουργικός κίνδυνος τουλάχιστον τα ακόλουθα γεγονότα, και οι συναφείς ζημίες, που προκύπτουν από υποδείγματα τα οποία χρησιμοποιήθηκαν για τη λήψη αποφάσεων:
            
            
               i)εσφαλμένος ορισμός επιλεγμένου υποδείγματος και των χαρακτηριστικών του,
            
            
               ii)ανεπαρκής έλεγχος της καταλληλότητας επιλεγμένου υποδείγματος για το προς αξιολόγηση χρηματοπιστωτικό μέσο ή για το προς τιμολόγηση προϊόν, ή της καταλληλότητάς του για τις ισχύουσες συνθήκες της αγοράς,
            
         
         
            
               iii)σφάλματα στην εφαρμογή επιλεγμένου υποδείγματος, 
            
            
               iv)εσφαλμένες αποτιμήσεις στις τρέχουσες τιμές αγοράς και μετρήσεις κινδύνου ως αποτέλεσμα σφάλματος κατά την εγγραφή μιας συναλλαγής στο σύστημα συναλλαγών,
            
            
               v)χρήση επιλεγμένου υποδείγματος ή των αποτελεσμάτων του για σκοπό για τον οποίον δεν προοριζόταν ούτε είχε σχεδιαστεί, συμπεριλαμβανομένης της χειραγώγησης των παραμέτρων ανάπτυξης υποδείγματος, 
            
            
               vi)άτοπη και αναποτελεσματική παρακολούθηση των επιδόσεων του υποδείγματος προκειμένου να επιβεβαιωθεί εάν το υπόδειγμα εξακολουθεί να είναι κατάλληλο για τον σκοπό τον οποίον εξυπηρετεί.
            
            
               β) ότι δεν συμπεριλαμβάνονται στον εντοπισμό, τη συλλογή και την επεξεργασία δεδομένων για γεγονότα και ζημίες λειτουργικού κινδύνου που σχετίζονται με κίνδυνο υποδείγματος γεγονότα που σχετίζονται με την υποτίμηση των απαιτήσεων ιδίων κεφαλαίων από εσωτερικά υποδείγματα εγκεκριμένα από τις αρμόδιες αρχές.
            
            
               Άρθρο 5
            
            
               Γεγονότα λειτουργικού κινδύνου που σχετίζονται με χρηματοοικονομικές συναλλαγές, συμπεριλαμβανομένων εκείνων που σχετίζονται με κίνδυνο αγοράς
            
            
            
               Προκειμένου να αξιολογήσουν κατά πόσο ένα ίδρυμα εντοπίζει, συλλέγει και επεξεργάζεται δεδομένα για γεγονότα και απώλειες λειτουργικού κινδύνου που σχετίζονται με χρηματοοικονομικές συναλλαγές και κίνδυνο αγοράς για τους σκοπούς τόσο της διαχείρισης λειτουργικού κινδύνου όσο και του υπολογισμού των απαιτήσεων ΕΜΜ σε ίδια κεφάλαια, οι αρμόδιες αρχές επιβεβαιώνουν ότι κατατάσσονται ως λειτουργικός κίνδυνος τουλάχιστον τα ακόλουθα γεγονότα:
            
            
               α) γεγονότα που οφείλονται σε σφάλματα λειτουργίας και καταχώρισης δεδομένων, περιλαμβανομένων των ακόλουθων:
            
            
               i)αστοχίες και σφάλματα κατά την καταχώριση ή την εκτέλεση εντολών, 
            
            
               ii)απώλεια δεδομένων ή παρανόηση της ροής δεδομένων από τα μπροστινά στα μεσαία και στα πίσω γραφεία του ιδρύματος,
            
            
               iii)σφάλματα κατά την ταξινόμηση, 
            
            
               iv)εσφαλμένος προσδιορισμός συναλλαγών στους δανειοδοτικούς όρους, συμπεριλαμβανομένων σφαλμάτων που σχετίζονται με το ποσό της συναλλαγής, τις ληκτότητες και τα χρηματοοικονομικά χαρακτηριστικά.
            
            
               β) γεγονότα που οφείλονται σε αστοχίες κατά τη διενέργεια εσωτερικών ελέγχων, περιλαμβανομένων των ακόλουθων: 
            
            
               i)αστοχίες όσον αφορά την ορθή εκτέλεση εντολής για τη ρευστοποίησης θέσης στην αγορά σε περίπτωση αρνητικής εξέλιξης των τιμών,
            
            
               ii)μη εγκεκριμένες θέσεις που λαμβάνονται καθ’ υπέρβαση κατανεμηθέντων ορίων, ανεξάρτητα από την κατηγορία κινδύνου με την οποία σχετίζονται.
            
            
               γ) γεγονότα που οφείλονται σε μη προσήκουσα ποιότητα δεδομένων και μη διαθεσιμότητα περιβάλλοντος ΤΠ, συμπεριλαμβανομένης της μη διαθέσιμης πρόσβασης στην αγορά για τεχνικούς λόγους που συνεπάγεται αδυναμία σύναψης συμβάσεων.
            
            
               Άρθρο 6 
            
            
               Ποιότητα και δυνατότητα ελέγχου τεκμηρίωσης
            
         
         
            
               1.Οι αρμόδιες αρχές ελέγχουν την ποιότητα της συναφούς με την ΕΜΜ τεκμηρίωσης που χρησιμοποιεί το ίδρυμα επιβεβαιώνοντας κατ’ ελάχιστον τα ακόλουθα:
            
            
               α) ότι η τεκμηρίωση έχει εγκριθεί στην κατάλληλη βαθμίδα διοίκησης του ιδρύματος,
            
            
               β) ότι το ίδρυμα εφαρμόζει πολιτικές οι οποίες προβλέπουν πρότυπα που εγγυώνται την υψηλή ποιότητα της εσωτερικής τεκμηρίωσης, συμπεριλαμβανομένων συγκεκριμένων μέτρων λογοδοσίας ώστε να διασφαλίζεται ότι η τεκμηρίωση που διατηρείται είναι πλήρης, συνεκτική, ακριβής, επικαιροποιημένη, εγκεκριμένη και ασφαλής,
            
            
               γ) ότι η δομή της τεκμηρίωσης την οποία προβλέπουν οι πολιτικές που αναφέρονται στο στοιχείο β) περιλαμβάνει τουλάχιστον τα ακόλουθα:
            
            
               i)είδος εγγράφου, 
            
            
               ii)συντάκτη, 
            
            
               iii)αναθεωρητή, 
            
            
               iv)κύριο διατάκτη και κάτοχο, 
            
            
               v)ημερομηνίες ανάπτυξης και έγκρισης, 
            
            
               vi)αριθμό έκδοσης, 
            
            
               vii)ιστορικό αλλαγών του εγγράφου.
            
            
               δ) ότι το ίδρυμα τεκμηριώνει διεξοδικά τις πολιτικές, τις διαδικασίες και τις μεθοδολογίες του.
            
            
               2.Οι αρμόδιες αρχές ελέγχουν τη δυνατότητα ελέγχου της συναφούς με την ΕΜΜ τεκμηρίωσης που χρησιμοποιεί το ίδρυμα επιβεβαιώνοντας κατ’ ελάχιστον τα ακόλουθα:
            
            
               α) ότι η τεκμηρίωση είναι επαρκώς λεπτομερής και ακριβής ώστε να επιτρέπει την εξέταση της ΕΜΜ από τρίτα μέρη και, μεταξύ άλλων, τα εξής:
            
            
               i)την κατανόηση του σκεπτικού και των διαδικασιών στα οποία βασίζεται η ανάπτυξη της,
            
            
               ii)την κατανόηση του συστήματος μέτρησης λειτουργικού κινδύνου ώστε να μπορούν να καθοριστούν ο τρόπος λειτουργίας των απαιτήσεων της ΕΜΜ σε ίδια κεφάλαια, οι περιορισμοί και οι βασικές παραδοχές τους, και τη δυνατότητα αναπαραγωγής της ανάπτυξης του υποδείγματος.
            
            
            
            
               ΚΕΦΑΛΑΙΟ 2
            
            
               Ποιοτικά πρότυπα 
            
         
         
            
               Τμήμα 1
            
            
               Διακυβέρνηση
            
            
               Άρθρο 7
            
            
               Διαδικασία διαχείρισης λειτουργικών κινδύνων
            
            
               1.Οι αρμόδιες αρχές αξιολογούν την αποτελεσματικότητα του πλαισίου ΕΜΜ ενός ιδρύματος όσον αφορά τη διακυβέρνηση και τη διαχείριση λειτουργικών κινδύνων και ελέγχουν ότι υπάρχει σαφής οργανωτική διάρθρωση με ευκρινείς, διαφανείς και συνεπείς γραμμές ευθύνης, επιβεβαιώνοντας κατ’ ελάχιστον τα ακόλουθα:
            
            
               α) ότι το διοικητικό όργανο του ιδρύματος συζητά και εγκρίνει τη διακυβέρνηση λειτουργικών κινδύνων, τη διαδικασία διαχείρισης λειτουργικών κινδύνων και το σύστημα μέτρησης λειτουργικού κινδύνου,
            
            
               β) ότι το διοικητικό όργανο του ιδρύματος ορίζει και καθορίζει με σαφήνεια τα ακόλουθα τουλάχιστον σε ετήσια βάση:
            
            
               i)το επίπεδο ανοχής λειτουργικού κινδύνου του ιδρύματος, 
            
            
               ii) τη γραπτή δήλωση επιπέδου ανοχής λειτουργικού κινδύνου του ιδρύματος για το σωρευτικό επίπεδο ζημιών και κατηγοριών γεγονότων λειτουργικού κινδύνου, που περιέχει ποιοτικές αλλά και ποσοτικές μετρήσεις, συμπεριλαμβανομένων των κατώτατων ορίων και των οριακών τιμών με βάση τη μέθοδο μέτρησης της ζημίας από λειτουργικό κίνδυνο που το ίδρυμα είναι πρόθυμο ή προετοιμασμένο να υποστεί προκειμένου να επιτύχει τους στρατηγικούς στόχους και το επιχειρηματικό του σχέδιο, διασφαλίζοντας ότι είναι διαθέσιμη σε όλο το ίδρυμα και κατανοητή από όλους, 
            
            
               γ) ότι το διοικητικό όργανο του ιδρύματος παρακολουθεί σε συνεχή βάση τη συμμόρφωση του ιδρύματος με τη δήλωση επιπέδου ανοχής λειτουργικού κινδύνου που αναφέρεται στο στοιχείο β) σημείο ii),
            
            
               δ) ότι το ίδρυμα εφαρμόζει συνεχή διαδικασία διαχείρισης λειτουργικών κινδύνων με γνώμονα τον εντοπισμό, την αξιολόγηση και μέτρηση, και την παρακολούθηση και αναφορά των λειτουργικών κινδύνων, συμπεριλαμβανομένων των περιστατικών παραπτωμάτων, και ότι είναι σε θέση να προσδιορίζει το προσωπικό που είναι υπεύθυνο για τη διαχείριση της διαδικασίας λειτουργικού κινδύνου,
            
            
               ε) ότι οι πληροφορίες που προκύπτουν από τη διαδικασία του στοιχείου δ) διαβιβάζονται στις σχετικές επιτροπές και τα εκτελεστικά όργανα του ιδρύματος, και ότι οι αποφάσεις που λαμβάνονται από τις εν λόγω επιτροπές κοινοποιούνται στους υπεύθυνους εντός του ιδρύματος για τη συλλογή, τον έλεγχο, την παρακολούθηση και τη διαχείριση του λειτουργικού κινδύνου, καθώς και στους υπεύθυνους για τη διαχείριση των δραστηριοτήτων που δημιουργούν λειτουργικό κίνδυνο,
            
            
               στ) ότι το ίδρυμα αξιολογεί την αποτελεσματικότητα της διακυβέρνησης λειτουργικών κινδύνων, της διαδικασίας διαχείρισης λειτουργικών κινδύνων και του συστήματος μέτρησης λειτουργικού κινδύνου που εφαρμόζει τουλάχιστον σε ετήσια βάση,
            
            
               ζ) ότι το ίδρυμα ενημερώνει τη σχετική αρμόδια αρχή για τα ευρήματα της αξιολόγησης που αναφέρεται στο στοιχείο στ) τουλάχιστον σε ετήσια βάση.
            
            
               2.Για τους σκοπούς της αξιολόγησης που αναφέρεται στην παράγραφο 1, οι αρμόδιες αρχές λαμβάνουν υπόψη τον αντίκτυπο που έχει η δομή διακυβέρνησης του λειτουργικού κινδύνου στο επίπεδο συμμετοχής του προσωπικού του ιδρύματος στη διαχείριση και νοοτροπία αντιμετώπισης του λειτουργικού κινδύνου, συμπεριλαμβανομένων κατ’ ελάχιστον των ακόλουθων: 
            
            
               α) του επιπέδου ενημέρωσης του προσωπικού του ιδρύματος για τις πολιτικές και τις διαδικασίες λειτουργικού κινδύνου,
            
            
               β) της εσωτερικής διαδικασίας που εφαρμόζει το ίδρυμα για τον έλεγχο του σχεδιασμού και της αποτελεσματικότητας του πλαισίου ΕΜΜ.
            
            
            
               Άρθρο 8
            
            
               Ανεξάρτητο τμήμα διαχείρισης λειτουργικών κινδύνων 
            
         
         
            
               1. Οι αρμόδιες αρχές αξιολογούν την ανεξαρτησία του τμήματος διαχείρισης λειτουργικών κινδύνων από τις επιχειρηματικές μονάδες του ιδρύματος επιβεβαιώνοντας κατ’ ελάχιστον τα ακόλουθα:
            
            
               α) ότι το τμήμα διαχείρισης λειτουργικών κινδύνων αναλαμβάνει τα ακόλουθα καθήκοντα χωριστά από τους επιχειρηματικούς τομείς του ιδρύματος:
            
            
               i) τον σχεδιασμό, την ανάπτυξη, την εφαρμογή, τη διατήρηση και την εποπτεία της διαδικασίας διαχείρισης λειτουργικών κινδύνων και του συστήματος μέτρησης λειτουργικού κινδύνου,
            
            
               ii) την ανάλυση του λειτουργικού κινδύνου που συνδέεται με την εισαγωγή και ανάπτυξη νέων προϊόντων, αγορών, επιχειρηματικών δραστηριοτήτων, διαδικασιών, συστημάτων και σημαντικών τροποποιήσεων σε υφιστάμενα προϊόντα, 
            
            
               iii) την εποπτεία επιχειρηματικών δραστηριοτήτων που μπορούν ενδεχομένως να επιφέρουν έκθεση σε λειτουργικό κίνδυνο ο οποίος θα μπορούσε να προκαλέσει υπέρβαση του επιπέδου ανοχής κινδύνου του ιδρύματος, 
            
            
               β) ότι το τμήμα διαχείρισης λειτουργικών κινδύνων λαμβάνει κατάλληλη στήριξη από το διοικητικό όργανο και από τα ανώτερα διοικητικά στελέχη και ότι έχει επαρκές κύρος εντός του οργανισμού για να επιτελεί τα καθήκοντά του,
            
            
               γ) ότι το τμήμα διαχείρισης λειτουργικών κινδύνων δεν είναι επίσης υπεύθυνο για το τμήμα εσωτερικού ελέγχου,
            
            
               δ) ότι ο επικεφαλής του τμήματος διαχείρισης λειτουργικών κινδύνων πληροί κατ’ ελάχιστον τις ακόλουθες απαιτήσεις:
            
            
               i)προσήκουσα πείρα στη διαχείριση του πραγματικού και ενδεχόμενου λειτουργικού κινδύνου, όπως υποδεικνύεται από το προφίλ λειτουργικού κινδύνου,
            
            
               ii) τακτική επικοινωνία με το διοικητικό όργανο και τις επιτροπές του, σύμφωνα με την εντολή που έχει δοθεί από τη δομή διαχείρισης κινδύνου του ιδρύματος, 
            
            
               iii) ενεργό συμμετοχή στην επεξεργασία του επιπέδου ανοχής και της στρατηγικής διαχείρισης και μείωσης του λειτουργικού κινδύνου του ιδρύματος,
            
            
               iv) ανεξαρτησία από τις επιχειρησιακές μονάδες και τα τμήματα που εποπτεύονται από το τμήμα διαχείρισης λειτουργικών κινδύνων,
            
            
               v) κατανομή προϋπολογισμού στο τμήμα διαχείρισης λειτουργικών κινδύνων από τον επικεφαλής του τμήματος διαχείρισης κινδύνου που αναφέρεται στο άρθρο 76 παράγραφος 5 τέταρτο εδάφιο της οδηγίας 2013/36/ΕΕ ή από μέλος του διοικητικού οργάνου με εποπτικό ρόλο και όχι από επιχειρηματική μονάδα ή τμήμα με εκτελεστικές αρμοδιότητες.
            
            
            
               Άρθρο 9
            
            
               Συμμετοχή των ανώτερων διοικητικών στελεχών
            
            
               Οι αρμόδιες αρχές αξιολογούν τον βαθμό συμμετοχής των ανώτερων διοικητικών στελεχών του ιδρύματος επιβεβαιώνοντας κατ’ ελάχιστον τα ακόλουθα:
            
            
               α) ότι τα ανώτερα διοικητικά στελέχη είναι υπεύθυνα για την εφαρμογή του πλαισίου διακυβέρνησης και διαχείρισης λειτουργικού κινδύνου που έχει εγκρίνει το διοικητικό όργανο,
            
            
               β) ότι τα ανώτερα διοικητικά στελέχη είναι εξουσιοδοτημένα από το διοικητικό όργανο να αναπτύσσουν πολιτικές, μεθόδους και διαδικασίες διαχείρισης λειτουργικών κινδύνων,
            
            
               γ) ότι τα ανώτερα διοικητικά στελέχη εφαρμόζουν τις πολιτικές, μεθόδους και διαδικασίες διαχείρισης λειτουργικών κινδύνων που αναφέρονται στο στοιχείο β).
            
         
         
            
            
               Άρθρο 10
            
            
               Υποβολή εκθέσεων
            
            
               Οι αρμόδιες αρχές αξιολογούν κατά πόσο η υποβολή εκθέσεων εκ μέρους του ιδρύματος για το προφίλ και τη διαχείριση λειτουργικού κινδύνου του είναι επαρκώς τακτική, έγκαιρη και άρτια, επιβεβαιώνοντας κατ’ ελάχιστον τα ακόλουθα:
            
            
               α) ότι τα προβλήματα που σχετίζονται με τα συστήματα υποβολής εκθέσεων και τους εσωτερικούς ελέγχους του ιδρύματος εντοπίζονται άμεσα και με ακρίβεια,
            
            
               β) ότι οι εκθέσεις για τον λειτουργικό κίνδυνο του ιδρύματος διανέμονται στις κατάλληλες βαθμίδες της διοίκησης και σε τομείς του ιδρύματος τους οποίους οι εκθέσεις προσδιορίζουν ως προβληματικούς,
            
            
               γ) ότι τα ανώτερα διοικητικά στελέχη του ιδρύματος λαμβάνουν τουλάχιστον ανά τρίμηνο εκθέσεις για την πλέον πρόσφατη κατάσταση του προφίλ λειτουργικού κινδύνου του ιδρύματος και ότι λαμβάνουν υπόψη τις εν λόγω εκθέσεις κατά τη διαδικασία λήψης αποφάσεων,
            
            
               δ) ότι οι εκθέσεις για τον λειτουργικό κίνδυνο του ιδρύματος περιέχουν σχετικές πληροφορίες για τη διοίκηση και τουλάχιστον μια υψηλού επιπέδου περίληψη των σημαντικότερων λειτουργικών κινδύνων του ιδρύματος και των συναφών θυγατρικών, καθώς και των επιχειρηματικών μονάδων,
            
            
               ε) ότι το ίδρυμα χρησιμοποιεί ad hoc εκθέσεις σε περίπτωση ορισμένων ελλείψεων στις πολιτικές, μεθόδους και διαδικασίες διαχείρισης λειτουργικού κινδύνου με στόχο την άμεση ανίχνευση και αντιμετώπισή τους, και μειώνει έτσι σημαντικά τη δυνητική συχνότητα και σοβαρότητα ενός ζημιογόνου γεγονότος.
            
            
            
            
               Τμήμα 2
            
            
               Χρησιμοποίηση υποδείγματος
            
            
               Άρθρο 11
            
            
               Χρήση ΕΜΜ
            
            
               Οι αρμόδιες αρχές αξιολογούν κατά πόσο ένα ίδρυμα χρησιμοποιεί ΕΜΜ για εσωτερικούς σκοπούς επιβεβαιώνοντας κατ’ ελάχιστον τα ακόλουθα:
            
            
               α) ότι το σύστημα μέτρησης λειτουργικού κινδύνου του ιδρύματος χρησιμοποιείται για τη διαχείριση των λειτουργικών κινδύνων σε διάφορους επιχειρηματικούς τομείς, μονάδες ή νομικές οντότητες που αποτελούν μέρος της οργανωτικής δομής,
            
            
               β) ότι το σύστημα μέτρησης λειτουργικού κινδύνου είναι ενσωματωμένο στις διάφορες οντότητες του ομίλου και ότι, όπου χρησιμοποιείται σε ενοποιημένο επίπεδο, το πλαίσιο ΕΜΜ του μητρικού ιδρύματος επεκτείνεται στις θυγατρικές, και ότι ο λειτουργικός κίνδυνος και οι παράγοντες επιχειρηματικού περιβάλλοντος και εσωτερικού ελέγχου των εν λόγω θυγατρικών που αναφέρονται στο άρθρο 322 παράγραφοι 1 και 6 του κανονισμού (ΕΕ) αριθ. 575/2013 ενσωματώνονται στους υπολογισμούς ΕΜΜ για ολόκληρο τον όμιλο,
            
            
               γ) ότι το σύστημα μέτρησης λειτουργικού κινδύνου χρησιμοποιείται επίσης για τους σκοπούς της εσωτερικής διαδικασίας αξιολόγησης της κεφαλαιακής επάρκειας που αναφέρεται στο άρθρο 73 της οδηγίας 2013/36/ΕΕ.
            
            
               Άρθρο 12
            
         
         
            
               Διαρκής ενσωμάτωση των ΕΜΜ 
            
            
               Οι αρμόδιες αρχές αξιολογούν κατά πόσο ένα ίδρυμα διασφαλίζει τη διαρκή ενσωμάτωση του συστήματος διαχείρισης λειτουργικού κινδύνου του στις διαδικασίες καθημερινής διαχείρισης που εφαρμόζει, επιβεβαιώνοντας κατ’ ελάχιστον τα ακόλουθα: 
            
            
               α) ότι το σύστημα διαχείρισης λειτουργικού κινδύνου επικαιροποιείται σε τακτική βάση και αναπτύσσεται περαιτέρω όσο αυξάνεται η εμπειρία και η πολυπλοκότητα της διαχείρισης και της ποσοτικοποίησης του λειτουργικού κινδύνου,
            
            
               β) ότι η φύση και η ισορροπία των δεδομένων που εισάγονται στο σύστημα διαχείρισης λειτουργικού κινδύνου είναι συναφείς και αντικατοπτρίζουν ανά πάσα στιγμή τη φύση των επιχειρηματικών δραστηριοτήτων, της στρατηγικής, της οργάνωσης και της έκθεσης σε λειτουργικούς κινδύνους του ιδρύματος.
            
            
               Άρθρο 13
            
            
               Χρήση ΕΜΜ για τη στήριξη της διαχείρισης λειτουργικού κινδύνου του ιδρύματος
            
            
               Οι αρμόδιες αρχές αξιολογούν κατά πόσο ένα ίδρυμα χρησιμοποιεί ΕΜΜ για τη στήριξη της διαχείρισης λειτουργικού κινδύνου που εφαρμόζει, επιβεβαιώνοντας κατ’ ελάχιστον τα ακόλουθα:
            
            
               α) ότι το σύστημα μέτρησης λειτουργικού κινδύνου χρησιμοποιείται αποτελεσματικά για την τακτική και έγκαιρη αναφορά συνεκτικών πληροφοριών που αντικατοπτρίζουν με ακρίβεια τη φύση των επιχειρηματικών δραστηριοτήτων και του προφίλ λειτουργικού κινδύνου του ιδρύματος,
            
            
               β) ότι το ίδρυμα προβαίνει σε διορθωτικές ενέργειες για τη βελτίωση των εσωτερικών διαδικασιών μόλις λάβει πληροφορίες για ευρήματα από το σύστημα μέτρησης λειτουργικού κινδύνου.
            
            
               Άρθρο 14
            
            
               Χρήση ΕΜΜ για την ενίσχυση της οργάνωσης και του ελέγχου του λειτουργικού κινδύνου του ιδρύματος
            
            
               Οι αρμόδιες αρχές αξιολογούν κατά πόσο ένα ίδρυμα χρησιμοποιεί ΕΜΜ για την περαιτέρω ενίσχυση της οργάνωσης και του ελέγχου του λειτουργικού κινδύνου που εφαρμόζει, επιβεβαιώνοντας κατ’ ελάχιστον τα ακόλουθα:
            
            
               α) ότι ο ορισμός της ανοχής λειτουργικού κινδύνου του ιδρύματος και οι συναφείς στόχοι και δραστηριότητες διαχείρισης λειτουργικού κινδύνου του γνωστοποιούνται με σαφήνεια στους κόλπους του ιδρύματος, 
            
            
               β) ότι η σχέση ανάμεσα στην επιχειρηματική στρατηγική και τη διαχείριση λειτουργικού κινδύνου του ιδρύματος, μεταξύ άλλων σε σχέση με την έγκριση νέων προϊόντων, συστημάτων και διαδικασιών, γνωστοποιείται με σαφήνεια στους κόλπους του ιδρύματος,
            
            
               γ) ότι το σύστημα μέτρησης λειτουργικού κινδύνου αυξάνει τη διαφάνεια, την επίγνωση του κινδύνου και την εμπειρογνωσία στη διαχείριση λειτουργικού κινδύνου, και δημιουργεί κίνητρα για τη βελτίωση της διαχείρισης του λειτουργικού κινδύνου σε ολόκληρο το ίδρυμα,
            
            
               δ) ότι τα δεδομένα που εισάγονται στο σύστημα μέτρησης λειτουργικού κινδύνου και τα αποτελέσματά του χρησιμοποιούνται σε σχετικές αποφάσεις και σχέδια όπως, μεταξύ άλλων, σχέδια δράσης, σχέδια συνέχισης της λειτουργίας, σχέδια εργασίας εσωτερικού ελέγχου, αποφάσεις εκχώρησης κεφαλαίου, σχέδια ασφάλισης και αποφάσεις προϋπολογισμού του ιδρύματος.
            
            
               Άρθρο 15
            
            
               Σύγκριση των ΕΜΜ με τις λιγότερο εξελιγμένες μεθόδους
            
            
               1.Οι αρμόδιες αρχές αξιολογούν κατά πόσο ένα ίδρυμα αποδεικνύει τη σταθερότητα και την αρτιότητα των αποτελεσμάτων ΕΜΜ, επιβεβαιώνοντας κατ’ ελάχιστον τα ακόλουθα: 
            
            
               α) ότι πριν από τη χορήγηση της άδειας χρήσης της ΕΜΜ για ρυθμιστικούς σκοπούς, το ίδρυμα υπολόγισε τις απαιτήσεις ιδίων κεφαλαίων του για λειτουργικό κίνδυνο βάσει τόσο της ΕΜΜ όσο και της λιγότερο εξελιγμένης μεθόδου που εφάρμοζε προηγουμένως, και ότι πραγματοποιούσε αυτόν τον υπολογισμό:
            
         
         
            
               i) σε ευλόγως τακτική βάση, και τουλάχιστον ανά τρίμηνο,
            
            
               ii) καλύπτοντας όλες τις συναφείς νομικές οντότητες που θα χρησιμοποιούσαν την ΕΜΜ κατά την ημερομηνία της αρχικής εφαρμογής, 
            
            
               iii) καλύπτοντας όλους τους λειτουργικούς κινδύνους που θα καλύπτονταν από την ΕΜΜ κατά την ημερομηνία της αρχικής εφαρμογής,
            
            
               β) ότι το ίδρυμα συμμορφώνεται κατ’ ελάχιστον με τα ακόλουθα:
            
            
               i)έχουν αναπτυχθεί και δοκιμαστεί η διαδικασία διαχείρισης λειτουργικών κινδύνων και το σύστημα μέτρησης λειτουργικού κινδύνου,
            
            
               ii)έχουν επιλυθεί τυχόν προβλήματα και έχουν επέλθει οι απαιτούμενες βελτιώσεις στο σύστημα και τη συνεπακόλουθη διαδικασία,
            
            
               iii)έχει διασφαλίσει ότι το σύστημα μέτρησης λειτουργικού κινδύνου παράγει αποτελέσματα που συνάδουν με τις προσδοκίες του ιδρύματος, λαμβάνοντας, μεταξύ άλλων, υπόψη πληροφορίες που προέρχονται τόσο από το τωρινό όσο και από το προηγούμενο σύστημα του ιδρύματος, 
            
            
               iv)έχει αποδείξει ότι είναι σε θέση να μεταβάλλει άμεσα τις παραμέτρους του υποδείγματος προκειμένου να κατανοήσει τον αντίκτυπο τροποποιημένων παραδοχών με ελάχιστες προσαρμογές συστημάτων ή χειρωνακτικές παρεμβάσεις, 
            
            
               v)είναι σε θέση να κάνει κατάλληλες προσαρμογές κεφαλαίου στις απαιτήσεις ιδίων κεφαλαίων πριν από την πρώτη «επίσημη χρήση» της ΕΜΜ, 
            
            
               vi)έχει αποδείξει για εύλογο χρονικό διάστημα ότι τα νέα συστήματα και οι διαδικασίες υποβολής εκθέσεων είναι άρτιες και παράγουν πληροφορίες διαχείρισης που μπορούν να χρησιμοποιηθούν από το ίδρυμα για τον εντοπισμό και τη διαχείριση του λειτουργικού κινδύνου. 
            
            
               Για τους σκοπούς του στοιχείου α), η αξιολόγηση του πραγματοποιηθέντος υπολογισμού καλύπτει τουλάχιστον δύο συναπτά τρίμηνα.
            
            
               2.Οι αρμόδιες αρχές δύνανται να χορηγήσουν άδεια χρήσης της ΕΜΜ όταν το ίδρυμα αποδεικνύει ότι υποβάλλει σε διαρκή σύγκριση τον υπολογισμό των απαιτήσεων ιδίων κεφαλαίων για λειτουργικό κίνδυνο βάσει της ΕΜΜ με τη λιγότερο εξελιγμένη μέθοδο που εφάρμοζε προηγουμένως, για ένα έτος μετά τη χορήγηση της άδειας.
            
            
            
               Τμήμα 3
            
            
               Έλεγχος και εσωτερική επικύρωση
            
            
               Άρθρο 16
            
            
               Τμήματα ελέγχου και εσωτερικής επικύρωσης
            
            
               1.Οι αρμόδιες αρχές αξιολογούν τον βαθμό στον οποίον τα τμήματα ελέγχου και εσωτερικής επικύρωσης ενός ιδρύματος επιβεβαιώνουν ότι οι διαδικασίες διαχείρισης και μέτρησης του λειτουργικού κινδύνου που εφαρμόζονται για σκοπούς ΕΜΜ είναι αξιόπιστες και αποτελεσματικές όσον αφορά τη διαχείριση και τη μέτρηση του λειτουργικού κινδύνου στους κόλπους του οργανισμού, επιβεβαιώνοντας κατ’ ελάχιστον τα ακόλουθα:
            
            
               α) ότι το τμήμα εσωτερικής επικύρωσης καταρτίζει δεόντως αιτιολογημένη και τεκμηριωμένη γνωμοδότηση σχετικά με το εάν το σύστημα μέτρησης λειτουργικού κινδύνου λειτουργεί σύμφωνα με τα προβλεπόμενα και ότι τα αποτελέσματα του υποδείγματος είναι κατάλληλα για τους διάφορους εσωτερικούς και εποπτικούς σκοπούς του, τουλάχιστον σε ετήσια βάση,
            
            
               β) ότι το τμήμα ελέγχου επαληθεύει την ακεραιότητα των πολιτικών, των μεθόδων και των διαδικασιών λειτουργικού κινδύνου, αξιολογώντας κατά πόσο συμμορφώνονται με τις ρυθμιστικές απαιτήσεις, καθώς και με τους καθιερωμένους ελέγχους, τουλάχιστον σε ετήσια βάση και, συγκεκριμένα, ότι το τμήμα ελέγχου αξιολογεί την ποιότητα των πηγών και των δεδομένων που χρησιμοποιούνται για σκοπούς διαχείρισης και μέτρησης λειτουργικού κινδύνου,
            
         
         
            
               γ) ότι τα τμήματα ελέγχου και εσωτερικής επικύρωσης εφαρμόζουν πρόγραμμα επανεξέτασης το οποίο καλύπτει τις πτυχές της ΕΜΜ που περιλαμβάνονται στον παρόντα κανονισμό και επικαιροποιείται ανά τακτά χρονικά διαστήματα ως προς τα εξής:
            
            
               i)την ανάπτυξη εσωτερικών διαδικασιών για τον εντοπισμό, τη μέτρηση και αξιολόγηση, την παρακολούθηση, τον έλεγχο και τη μείωση του λειτουργικού κινδύνου,
            
            
               ii)την εφαρμογή νέων προϊόντων, διαδικασιών και συστημάτων που εκθέτουν το ίδρυμα σε σημαντικό λειτουργικό κίνδυνο.
            
            
               δ) ότι η εσωτερική επικύρωση διενεργείται από εξειδικευμένο προσωπικό, το οποίο είναι ανεξάρτητο από τις επικυρωμένες μονάδες,
            
            
               ε) 
                     ότι, όταν οι δραστηριότητες ελέγχου διενεργούνται από εσωτερικά ή εξωτερικά τμήματα ελέγχου ή από εξειδικευμένους εξωτερικούς φορείς, είναι ανεξάρτητες από τη διαδικασία ή το σύστημα που υπόκειται σε επανεξέταση και ότι, όταν διενεργούνται με εξωτερική ανάθεση, το διοικητικό όργανο και τα ανώτερα διοικητικά στελέχη του ιδρύματος εξακολουθούν να είναι υπόλογα για τη διασφάλιση της διενέργειας των εξωτερικά ανατεθειμένων λειτουργιών σύμφωνα με το εγκεκριμένο σχέδιο ελέγχου του ιδρύματος,
            
            
               στ) ότι οι διαδικασίες επανεξέτασης του πλαισίου ΕΜΜ που διενεργούν τα τμήματα ελέγχου και εσωτερικής επικύρωσης είναι δεόντως τεκμηριωμένες και ότι τα αποτελέσματά τους διανέμονται στους κατάλληλους αποδέκτες στους κόλπους του ιδρύματος, συμπεριλαμβανομένων, κατά περίπτωση, των επιτροπών κινδύνου, του τμήματος διαχείρισης λειτουργικών κινδύνων, της διοίκησης των επιχειρηματικών τομέων και άλλου συναφούς προσωπικού,
            
            
               ζ) ότι τα αποτελέσματα των διαδικασιών επανεξέτασης που διενεργούν τα τμήματα ελέγχου και εσωτερικής επικύρωσης συνοψίζονται και υποβάλλονται προς έγκριση τουλάχιστον σε ετήσια βάση στο διοικητικό όργανο του ιδρύματος ή σε επιτροπή που έχει οριστεί από αυτό,
            
            
               η) ότι η επανεξέταση και η έγκριση της αποτελεσματικότητας του πλαισίου ΕΜΜ του ιδρύματος λαμβάνουν χώρα τουλάχιστον σε ετήσια βάση. 
            
            
               Άρθρο 17
            
            
               Διακυβέρνηση ελέγχου και εσωτερικής επικύρωσης
            
            
               Οι αρμόδιες αρχές αξιολογούν κατά πόσο η διακυβέρνηση ελέγχου και εσωτερικής επικύρωσης ενός ιδρύματος είναι υψηλής ποιότητας επιβεβαιώνοντας κατ’ ελάχιστον τα ακόλουθα: 
            
            
               α) ότι τα προγράμματα ελέγχου για την επανεξέταση του πλαισίου ΕΜΜ καλύπτουν όλες τις σημαντικές δραστηριότητες που θα μπορούσαν να εκθέσουν το ίδρυμα σε σημαντικό λειτουργικό κίνδυνο, συμπεριλαμβανομένων των εξωτερικά ανατεθειμένων δραστηριοτήτων,
            
            
               β) ότι οι τεχνικές εσωτερικής επικύρωσης είναι ανάλογες προς τις μεταβαλλόμενες συνθήκες αγοράς και λειτουργίας, και ότι τα αποτελέσματά τους υπόκεινται σε επανεξέταση του ελέγχου.
            
            
            
            
               Τμήμα 4
            
            
               Ποιότητα δεδομένων και υποδομή ΤΠ
            
            
               Άρθρο 18
            
            
               Ποιότητα δεδομένων
            
            
               1.Οι αρμόδιες αρχές αξιολογούν τον βαθμό διατήρησης της ποιότητας των δεδομένων που χρησιμοποιεί ένα ίδρυμα στο πλαίσιο ΕΜΜ, και επιπλέον αξιολογούν κατά πόσο οι διαδικασίες δημιουργίας και διατήρησης υποβάλλονται σε τακτική ανάλυση από το εν λόγω ίδρυμα, ελέγχοντας ότι το ίδρυμα έχει στη διάθεσή του τουλάχιστον τα ακόλουθα σύνολα δεδομένων:
            
         
         
            
               α) δεδομένα για τη δημιουργία και την παρακολούθηση του ιστορικού λειτουργικών κινδύνων του, το οποίο αποτελείται από εσωτερικά και εξωτερικά δεδομένα, ανάλυση σεναρίων, και παράγοντες επιχειρηματικού περιβάλλοντος και εσωτερικού ελέγχου,
            
            
               β) συμπληρωματικά δεδομένα, συμπεριλαμβανομένων των παραμέτρων των υποδειγμάτων, των αποτελεσμάτων των υποδειγμάτων και των εκθέσεων.
            
            
               2.Για τους σκοπούς της παραγράφου 1, οι αρμόδιες αρχές επιβεβαιώνουν ότι το ίδρυμα έχει ορίσει κατάλληλες διαστάσεις ποιότητας των δεδομένων για την αποτελεσματική στήριξη της διαδικασία διαχείρισης και του συστήματος μέτρησης λειτουργικών κινδύνων που εφαρμόζει, και ότι συμμορφώνεται σε τακτική βάση με τις ορισθείσες διαστάσεις.
            
            
               3.Για τους σκοπούς της παραγράφου 1, οι αρμόδιες αρχές επιβεβαιώνουν ότι οι διαστάσεις ποιότητας των δεδομένων του ιδρύματος πληρούν κατ’ ελάχιστον τις ακόλουθες προϋποθέσεις:
            
            
               α) έχουν επαρκές εύρος, βάθος και πεδίο εφαρμογής για το έργο που πρέπει να επιτελεστεί κάθε φορά,
            
            
               β) πληρούν τις τρέχουσες και δυνητικές ανάγκες των χρηστών,
            
            
               γ) επικαιροποιούνται αμέσως,
            
            
               δ) είναι κατάλληλα για την έκταση της χρήσης τους και συνάδουν με αυτήν,
            
            
               ε) αναπαριστούν με ακρίβεια το φαινόμενο της πραγματικής ζωής το οποίο επιδιώκουν να αποτυπώσουν,
            
            
               στ) δεν παραβιάζουν κανέναν επιχειρησιακό κανόνα βάσης δεδομένων ο οποίος πρέπει να διατηρηθεί στατικά και δυναμικά.
            
            
               4.Για τους σκοπούς της παραγράφου 1, οι αρμόδιες αρχές επιβεβαιώνουν ότι το ίδρυμα διαθέτει κατάλληλη τεκμηρίωση για τον σχεδιασμό και τη διατήρηση των βάσεων δεδομένων που χρησιμοποιούνται στο πλαίσιο ΕΜΜ του ιδρύματος, και ότι η τεκμηρίωση περιέχει κατ’ ελάχιστον τα ακόλουθα: 
            
            
               α) καταγραφή όλων των βάσεων δεδομένων που συμμετέχουν στο σύστημα μέτρησης λειτουργικού κινδύνου και περιγραφή αυτών,
            
            
               β) πολιτική δεδομένων και δήλωση ανάληψης ευθύνης,
            
            
               γ) περιγραφές των ροών εργασίας και των διαδικασιών που σχετίζονται με τη συλλογή και την αποθήκευση δεδομένων,
            
            
               δ) έκθεση αδυναμιών στην οποία καταγράφονται όλες οι αδυναμίες των διαδικασιών επικύρωσης και επανεξέτασης που έχουν εντοπιστεί στις βάσεις δεδομένων, και έκθεση για τους τρόπους με τους οποίους σκοπεύει το ίδρυμα να διορθώσει ή να μειώσει τις εντοπισθείσες αδυναμίες.
            
            
               5.Οι αρμόδιες αρχές επιβεβαιώνουν ότι οι πολιτικές που διέπουν τον κύκλο ζωής της ανάπτυξης συστήματος για ΕΜΜ έχουν εγκριθεί από το διοικητικό όργανο και τα ανώτερα διοικητικά στελέχη του ιδρύματος.
            
            
               6.Το ίδρυμα μεριμνά για την τήρηση των διατάξεων του παρόντος άρθρου σε περίπτωση που χρησιμοποιεί εξωτερικές πηγές δεδομένων.
            
            
            
               Άρθρο 19
            
            
               Εποπτική αξιολόγηση της υποδομής ΤΠ
            
         
         
            
               1.Οι αρμόδιες αρχές αξιολογούν τον βαθμό στον οποίον το ίδρυμα διασφαλίζει την αρτιότητα, τη στιβαρότητα και την απόδοση της υποδομής ΤΠ που χρησιμοποιείται για σκοπούς ΕΜΜ επιβεβαιώνοντας κατ’ ελάχιστον τα ακόλουθα:
            
            
               α) ότι τα συστήματα και η υποδομή ΤΠ του ιδρύματος για σκοπούς ΕΜΜ είναι άρτια και ανθεκτικά, και ότι είναι δυνατή η διατήρηση των εν λόγω χαρακτηριστικών σε μόνιμη βάση,
            
            
               β) ότι ο κύκλος ζωής της ανάπτυξης συστήματος για σκοπούς ΕΜΜ είναι άρτιος και κατάλληλος ως προς τα εξής:
            
            
               i)διαχείριση έργων, διαχείριση κινδύνων και διακυβέρνηση,
            
            
               ii)σχεδιασμό, διασφάλιση ποιότητας και προγραμματισμό δοκιμών,
            
            
               iii) 
                     μοντελοποίηση και ανάπτυξη συστημάτων,
            
            
               iv)διασφάλιση ποιότητας σε όλες τις δραστηριότητες, συμπεριλαμβανομένων των ανασκοπήσεων κώδικα και, κατά περίπτωση, της επαλήθευσης κώδικα, 
            
            
               v)διενέργεια δοκιμών, συμπεριλαμβανομένης της αποδοχής από τους χρήστες. 
            
            
               γ) ότι η υποδομή ΤΠ του ιδρύματος που χρησιμοποιείται για σκοπούς ΕΜΜ υπόκειται σε διαδικασίες διαχείρισης διαμόρφωσης, διαχείρισης μεταβολών και διαχείριση εκδόσεων, 
            
            
               δ) ότι ο κύκλος ζωής της ανάπτυξης συστήματος και τα σχέδια αντιμετώπισης επειγουσών καταστάσεων για σκοπούς ΕΜΜ έχουν εγκριθεί από το διοικητικό όργανο ή από τα ανώτερα διοικητικά στελέχη του ιδρύματος, και ότι το διοικητικό όργανο και τα ανώτερα διοικητικά στελέχη ενημερώνονται ανά τακτά χρονικά διαστήματα για την απόδοση της υποδομής ΤΠ για σκοπούς ΕΜΜ. 
            
            
               2.Το ίδρυμα μεριμνά για την τήρηση των διατάξεων του παρόντος άρθρου σε περίπτωση που προβαίνει σε εξωτερική ανάθεση τμημάτων της συντήρησης της υποδομής ΤΠ για σκοπούς ΕΜΜ.
            
            
            
               ΚΕΦΑΛΑΙΟ 3
            
            
               Ποσοτικά πρότυπα 
            
            
               Τμήμα 1
            
            
               Χρησιμοποίηση εσωτερικών δεδομένων, εξωτερικών δεδομένων, αναλύσεων σεναρίων και παραγόντων επιχειρηματικού περιβάλλοντος και εσωτερικού ελέγχου («τα τέσσερα στοιχεία») 
            
            
               Άρθρο 20
            
            
               Γενικές αρχές
            
            
               Οι αρμόδιες αρχές αξιολογούν τη συμμόρφωση του ιδρύματος με τα πρότυπα που σχετίζονται με τη χρησιμοποίηση εσωτερικών δεδομένων, εξωτερικών δεδομένων, αναλύσεων σεναρίων και παραγόντων επιχειρηματικού περιβάλλοντος και εσωτερικού ελέγχου («τα τέσσερα στοιχεία»), σύμφωνα με τα προβλεπόμενα στο άρθρο 322 του κανονισμού (ΕΕ) αριθ. 575/2013, ελέγχοντας κατ’ ελάχιστον τα ακόλουθα:
            
            
               α) ότι το ίδρυμα διαθέτει εσωτερική τεκμηρίωση στην οποία προσδιορίζονται λεπτομερώς οι τρόποι συγκέντρωσης, συνδυασμού και/ή στάθμισης των τεσσάρων στοιχείων, συμπεριλαμβανομένης της περιγραφής της διαδικασίας ανάπτυξης υποδειγμάτων που απεικονίζει τη χρήση και τον συνδυασμό των τεσσάρων στοιχείων και της λογικής στην οποία βασίζονται οι επιλογές ανάπτυξης υποδειγμάτων, 
            
         
         
            
               β) ότι το ίδρυμα έχει σαφή αντίληψη του τρόπου με τον οποίον καθένα από τα τέσσερα στοιχεία επηρεάζει τις απαιτήσεις ΕΜΜ σε ίδια κεφάλαια,
            
            
               γ) ότι ο συνδυασμός των τεσσάρων στοιχείων που χρησιμοποιεί το ίδρυμα βασίζεται σε ορθή στατιστική μεθοδολογία, η οποία επαρκεί για την εκτίμηση υψηλών εκατοστημορίων, 
            
            
               δ) ότι το ίδρυμα εφαρμόζει τουλάχιστον τα ακόλουθα κατά τη συλλογή, την παραγωγή και την επεξεργασία των τεσσάρων στοιχείων:
            
            
               i) τα κριτήρια των άρθρων 21 ως 24 σχετικά με τα εσωτερικά δεδομένα, 
            
            
               ii)τα κριτήρια του άρθρου 25 σχετικά με τα εξωτερικά δεδομένα, 
            
            
               iii)τα κριτήρια του άρθρου 26 σχετικά με τις αναλύσεις σεναρίων,
            
            
               iv)τα κριτήρια του άρθρου 27 σχετικά με τους παράγοντες επιχειρηματικού περιβάλλοντος και εσωτερικού ελέγχου. 
            
            
            
               Υποτμήμα 1
            
            
               Εσωτερικά δεδομένα
            
            
                Άρθρο 21
            
            
               Χαρακτηριστικά εσωτερικών δεδομένων
            
            
               Οι αρμόδιες αρχές αξιολογούν τη συμμόρφωση του ιδρύματος με τα πρότυπα που σχετίζονται με τα χαρακτηριστικά εσωτερικών δεδομένων, κατά τα αναφερόμενα στο άρθρο 20 στοιχείο δ) σημείο i), ελέγχοντας κατ’ ελάχιστον τα ακόλουθα:
            
            
               α) ότι το ίδρυμα συγκεντρώνει στους κόλπους του ομίλου όλα τα ακόλουθα στοιχεία με σαφή και συνεπή τρόπο:
            
            
               i) την ακαθάριστη ζημία που οφείλεται στην επέλευση γεγονότος λειτουργικού κινδύνου,
            
            
               ii) την ανάκτηση.
            
            
               β) ότι το ίδρυμα είναι σε θέση να προσδιορίσει χωριστά το ποσό της ακαθάριστης ζημίας, την ανάκτηση μέσω ασφάλισης και άλλων μηχανισμών μεταφοράς κινδύνου, και την ανάκτηση μέσω άλλων τρόπων πλην της ασφάλισης και άλλων μηχανισμών μεταφοράς κινδύνου έπειτα από γεγονός λειτουργικού κινδύνου, με εξαίρεση τις ζημίες που ανακτώνται εν μέρει ή εν όλω εντός πέντε εργάσιμων ημερών, 
            
            
               γ) ότι το ίδρυμα εφαρμόζει σύστημα καθορισμού και αιτιολόγησης κατάλληλων κατώτατων ορίων συλλογής δεδομένων με βάση το ποσό της ακαθάριστης ζημίας, 
            
            
               δ) ότι η κατηγορία λειτουργικού κινδύνου είναι εύλογη και δεν παραλείπει δεδομένα ζημιών που είναι σημαντικά για την αποτελεσματική μέτρηση του λειτουργικού κινδύνου και την αποτελεσματική διαχείριση του κινδύνου,
            
            
               ε) ότι για κάθε επιμέρους ζημία, το ίδρυμα είναι σε θέση να προσδιορίσει και να καταγράψει τουλάχιστον τα ακόλουθα στοιχεία στην εσωτερική βάση δεδομένων:
            
         
         
            
               i)την ημερομηνία επέλευσης ή έναρξης επέλευσης του γεγονότος λειτουργικού κινδύνου, κατά περίπτωση,
            
            
               ii)την ημερομηνία διαπίστωσης του γεγονότος λειτουργικού κινδύνου,
            
            
               iii) την ημερομηνία λογιστικής καταχώρισης. 
            
            
               Άρθρο 22
            
            
               Πεδίο εφαρμογής της ζημίας από λειτουργικό κίνδυνο
            
            
               1.Οι αρμόδιες αρχές επιβεβαιώνουν ότι ένα ίδρυμα εντοπίζει, συλλέγει και αντιμετωπίζει τις ζημίες που προκύπτουν από γεγονός λειτουργικού κινδύνου, κατά τα αναφερόμενα στο άρθρο 20 στοιχείο δ) σημείο i), ελέγχοντας ότι το ίδρυμα περιλαμβάνει τουλάχιστον τα ακόλουθα στο πεδίο εφαρμογής της ζημίας από λειτουργικό κίνδυνο για τους σκοπούς τόσο της διαχείρισης λειτουργικού κινδύνου όσο και του υπολογισμού των απαιτήσεων ΕΜΜ σε ίδια κεφάλαια: 
            
            
               α) άμεσες χρεώσεις, συμπεριλαμβανομένων των απομειώσεων και των εξόδων εκκαθάρισης, στον λογαριασμό κερδών και ζημιών και αποσβέσεις που οφείλονται στο γεγονός λειτουργικού κινδύνου, 
            
            
               β) δαπάνες που πραγματοποιήθηκαν συνεπεία του γεγονότος λειτουργικού κινδύνου, συμπεριλαμβανομένων των ακόλουθων:
            
            
               i) εξωτερικών δαπανών που σχετίζονται άμεσα με το γεγονός λειτουργικού κινδύνου, συμπεριλαμβανομένων των δικαστικών εξόδων και τελών που καταβλήθηκαν σε συμβούλους, δικηγόρους ή προμηθευτές,
            
            
               ii) δαπανών επανόρθωσης ή αντικατάστασης για την αποκατάσταση της θέσης που κατείχε το ίδρυμα πριν από το γεγονός λειτουργικού κινδύνου, με τη μορφή είτε ακριβών στοιχείων είτε εκτιμήσεων, σε περίπτωση που δεν υπάρχουν διαθέσιμα ακριβή στοιχεία.
            
            
               γ) προβλέψεις ή αποθεματικά που εμφανίζονται στον λογαριασμό κερδών και ζημιών έναντι πιθανών ζημιών από λειτουργικό κίνδυνο, συμπεριλαμβανομένων των ζημιών από περιστατικά παραπτωμάτων, 
            
            
               δ) εκκρεμείς ζημίες με τη μορφή ζημιών που απορρέουν από γεγονός λειτουργικού κινδύνου, οι οποίες είναι προσωρινά εγγεγραμμένες σε μεταβατικούς ή εκκρεμείς λογαριασμούς και δεν αποτυπώνονται ακόμη στον λογαριασμό κερδών και ζημιών, και οι οποίες προβλέπεται να συμπεριληφθούν εντός χρονικού διαστήματος ανάλογου προς το μέγεθος και την ηλικία του εκκρεμούς στοιχείου, 
            
            
               ε) σημαντικά μη εισπραχθέντα έσοδα, που αφορούν συμβατικές υποχρεώσεις με τρίτους, συμπεριλαμβανομένης της απόφασης αποζημίωσης πελάτη μετά το γεγονός λειτουργικού κινδύνου μέσω απαλλαγής από την προσαρμογή εσόδων ή μέσω μείωσης των συμβατικών τελών για συγκεκριμένο χρονικό διάστημα στο μέλλον, και όχι μέσω επιστροφής χρημάτων ή άμεσης πληρωμής, 
            
            
               στ) ζημίες χρονικής αιτιολογίας, όταν εκτείνονται σε περισσότερα από ένα φορολογικά έτη και δημιουργούν νομικό κίνδυνο.
            
            
               2.Για τους σκοπούς της παραγράφου 1, οι αρμόδιες αρχές δύνανται, στον ενδεδειγμένο βαθμό, να επιβεβαιώνουν ότι το ίδρυμα εντοπίζει, συλλέγει και επεξεργάζεται για τους σκοπούς της διαχείρισης λειτουργικού κινδύνου τυχόν πρόσθετα στοιχεία όταν προέρχονται από σημαντικό γεγονός λειτουργικού κινδύνου, συμπεριλαμβανομένων των ακόλουθων:
            
            
               α) παρ’ ολίγον αστοχίας με τη μορφή μηδενικής ζημίας που προκύπτει από γεγονός λειτουργικού κινδύνου όπως, μεταξύ άλλων, διακοπή λειτουργίας των συστημάτων ΤΠ στην αίθουσα χρηματιστηριακών συναλλαγών αμέσως πριν ή μετά το ωράριο διαπραγμάτευσης, 
            
            
               β) κέρδους που προκύπτει από γεγονός λειτουργικού κινδύνου,
            
            
               γ) κόστους ευκαιρίας με τη μορφή αύξησης του κόστους ή απώλειας εσόδων λόγω γεγονότων λειτουργικού κινδύνου που εμποδίζουν την υλοποίηση μελλοντικών μη καθορισμένων επιχειρηματικών δραστηριοτήτων όπως, μεταξύ άλλων, δαπάνες προσωπικού που δεν περιλαμβάνονται στον προϋπολογισμό, διαφυγόντα έσοδα και κόστος έργων που σχετίζονται με τη βελτίωση των διαδικασιών,
            
            
                δ) εσωτερικών δαπανών όπως, μεταξύ άλλων, υπερωριακή απασχόληση ή πριμ.
            
            
               3.Για τους σκοπούς της παραγράφου 1, οι αρμόδιες αρχές επιβεβαιώνουν επίσης ότι το ίδρυμα εξαιρεί τα ακόλουθα στοιχεία από το πεδίο εφαρμογής της ζημίας από λειτουργικό κίνδυνο: 
            
         
         
            
               α) κόστος συμβάσεων γενικής συντήρησης ακινήτων, εγκαταστάσεων ή εξοπλισμού, 
            
            
               β) εσωτερικές ή εξωτερικές δαπάνες για την ενίσχυση των επιχειρηματικών δραστηριοτήτων μετά την επέλευση γεγονότος λειτουργικού κινδύνου όπως, μεταξύ άλλων, αναβαθμίσεις, βελτιώσεις, πρωτοβουλίες εκτίμησης κινδύνου και διαδικασίες ενίσχυσης, 
            
            
               γ) ασφάλιστρα. 
            
            
               Άρθρο 23
            
            
               Εγγεγραμμένο ποσό ζημίας των στοιχείων λειτουργικού κινδύνου
            
            
               1.Οι αρμόδιες αρχές επιβεβαιώνουν ότι το ίδρυμα εγγράφει το ποσό της ζημίας που προκύπτει από γεγονός λειτουργικού κινδύνου, κατά τα αναφερόμενα στο άρθρο 20 στοιχείο δ) σημείο i), ελέγχοντας κατ’ ελάχιστον τα ακόλουθα:
            
            
               α) ότι το συνολικό ποσό της ζημίας ή των εξόδων που προέκυψαν, συμπεριλαμβανομένων των προβλέψεων, των εξόδων εκκαθάρισης, των ποσών που καταβλήθηκαν για την αποκατάσταση της βλάβης, των προστίμων, των τόκων επί καθυστερημένων πληρωμών και των δικαστικών εξόδων, θεωρείται ως το εγγεγραμμένο ποσό της ζημίας για τους σκοπούς τόσο της διαχείρισης λειτουργικού κινδύνου όσο και του υπολογισμού των απαιτήσεων ΕΜΜ σε ίδια κεφάλαια, εκτός εάν ορίζεται διαφορετικά, 
            
            
               β) ότι, όταν το γεγονός λειτουργικού κινδύνου σχετίζεται με κίνδυνο αγοράς, το ίδρυμα συμπεριλαμβάνει τα έξοδα ρευστοποίησης θέσεων στην αγορά στο εγγεγραμμένο ποσό ζημίας των στοιχείων λειτουργικού κινδύνου, και ότι, όταν η θέση διατηρείται σκόπιμα ανοικτή μετά την αναγνώριση του γεγονότος λειτουργικού κινδύνου, τυχόν μέρος της ζημίας που οφείλεται στις δυσμενείς συνθήκες της αγοράς μετά την απόφαση να διατηρηθεί ανοιχτή η θέση δεν συμπεριλαμβάνεται στο εγγεγραμμένο ποσό ζημίας των στοιχείων λειτουργικού κινδύνου,
            
            
               γ) ότι, όταν οι πληρωμές φόρου σχετίζονται με δυσλειτουργίες ή μη προσήκουσες διαδικασίες του ιδρύματος, το ίδρυμα συμπεριλαμβάνει στο εγγεγραμμένο ποσό ζημίας των στοιχείων λειτουργικού κινδύνου τις δαπάνες που προκύπτουν από το γεγονός λειτουργικού κινδύνου όπως, μεταξύ άλλων, πρόστιμα, τόκους, τόκους υπερημερίας και δικαστικά έξοδα, εξαιρουμένου του αρχικώς οφειλόμενου ποσού του φόρου, 
            
            
               δ) ότι, όταν υπάρχουν ζημίες χρονικής αιτιολογίας και το γεγονός λειτουργικού κινδύνου επηρεάζει άμεσα τρίτους όπως, μεταξύ άλλων, πελάτες, παρόχους και υπαλλήλους του ιδρύματος, το ίδρυμα συμπεριλαμβάνει επιπλέον στο εγγεγραμμένο ποσό ζημίας των στοιχείων λειτουργικού κινδύνου τη διόρθωση της δήλωσης οικονομικής κατάστασης.
            
            
               2.Για τους σκοπούς της παραγράφου 1, όταν το γεγονός λειτουργικού κινδύνου οδηγεί σε ζημιογόνο γεγονός, με τη ζημία που προκύπτει από αυτό να ανακτάται εν μέρει ταχέως, οι αρμόδιες αρχές κρίνουν σκόπιμη τη συμπερίληψη, εκ μέρους του ιδρύματος, στο εγγεγραμμένο ποσό ζημίας μόνο του τμήματος της ζημίας το οποίο δεν ανακτάται ταχέως σύμφωνα με το άρθρο 21 στοιχείο β). 
            
            
               Άρθρο 24
            
            
               Ζημίες από λειτουργικό κίνδυνο που σχετίζονται με πιστωτικό κίνδυνο
            
            
               1.Οι αρμόδιες αρχές επιβεβαιώνουν ότι ένα ίδρυμα εντοπίζει, συλλέγει και επεξεργάζεται τις ζημίες από λειτουργικό κίνδυνο που σχετίζονται με πιστωτικό κίνδυνο, κατά τα αναφερόμενα στο άρθρο 20 στοιχείο δ) σημείο i), ελέγχοντας ότι το ίδρυμα περιλαμβάνει στο πεδίο εφαρμογής της ζημίας από λειτουργικό κίνδυνο, για τους σκοπούς της διαχείρισης λειτουργικού κινδύνου, τουλάχιστον τα ακόλουθα: 
            
            
               α)απάτες που διαπράττονται από πελάτη του ιδρύματος για ίδιο λογαριασμό, επί πιστωτικού προϊόντος ή πιστωτικής διαδικασίας στο αρχικό στάδιο του κύκλου ζωής της πιστωτικής σχέσης, συμπεριλαμβανομένης της εξώθησης σε λήψη αποφάσεων δανειοδότησης βάσει παραποιημένων εγγράφων ή ανακριβών οικονομικών καταστάσεων, όπως απουσία ή υπερεκτίμηση εξασφαλίσεων και παραποιημένη επιβεβαίωση αποδοχών,
            
            
               β)απάτες που διαπράττονται με τη χρήση στοιχείων ταυτότητας τρίτου προσώπου, εν αγνοία του, όπως, μεταξύ άλλων, υποβολή αιτήσεων για λήψη δανείου μέσω της απάτης της ηλεκτρονικής κλοπής στοιχείων ταυτότητας και κάνοντας χρήση των στοιχείων πελατών ή εικονικών ταυτοτήτων ή δόλια χρήση των πιστωτικών καρτών πελατών.
            
            
               2.Για τους σκοπούς της παραγράφου 1, οι αρμόδιες αρχές επιβεβαιώνουν ότι το ίδρυμα προβαίνει κατ’ ελάχιστον στις ακόλουθες ενέργειες:
            
            
               α)προσαρμόζει το κατώτατο όριο συλλογής δεδομένων που σχετίζεται με τα ζημιογόνα γεγονότα της παραγράφου 1 σε παρεμφερή επίπεδα με εκείνα των άλλων κατηγοριών λειτουργικού κινδύνου του πλαισίου ΕΜΜ, κατά περίπτωση,
            
            
               β)συμπεριλαμβάνει στην ακαθάριστη ζημία που προκύπτει από τα γεγονότα της παραγράφου 1 το συνολικό ανεξόφλητο ποσό κατά τη χρονική στιγμή διάπραξης της απάτης ή μετά τη διαπίστωσή της, καθώς και τυχόν συναφή έξοδα, συμπεριλαμβανομένων των τόκων επί καθυστερημένων πληρωμών και των δικαστικών εξόδων.
            
            
               Άρθρο 25
            
         
         
            
               Εξωτερικά δεδομένα 
            
            
               Οι αρμόδιες αρχές αξιολογούν τη συμμόρφωση του ιδρύματος με τα πρότυπα που σχετίζονται με τα χαρακτηριστικά εξωτερικών δεδομένων, κατά τα αναφερόμενα στο άρθρο 20 στοιχείο δ) σημείο i), ελέγχοντας κατ’ ελάχιστον τα ακόλουθα:
            
            
               α)ότι το ίδρυμα είναι σε θέση, όταν συμμετέχει σε πρωτοβουλίες κοινοπραξιών για τη συλλογή γεγονότων και ζημιών λειτουργικού κινδύνου, να παρέχει δεδομένα ίδιας ποιότητας, όσον αφορά το πεδίο εφαρμογής, την ακεραιότητα και την πληρότητα, με τα εσωτερικά δεδομένα που πληρούν τα πρότυπα των άρθρων 21, 22, 23 και 24, και ότι το πράττει αυτό με συνέπεια ως προς τον τύπο δεδομένων που απαιτούν τα πρότυπα υποβολής εκθέσεων των κοινοπραξιών, 
            
            
               β)ότι το ίδρυμα εφαρμόζει διαδικασία φιλτραρίσματος των δεδομένων η οποία επιτρέπει την επιλογή συναφή εξωτερικών δεδομένων, βάσει συγκεκριμένων καθιερωμένων κριτηρίων, και ότι τα εξωτερικά δεδομένα που χρησιμοποιούνται είναι συναφή και συνεπή με το προφίλ κινδύνου του ιδρύματος,
            
            
               γ)ότι, προκειμένου να αποφευχθεί η μεροληψία στις εκτιμήσεις παραμέτρων, η διαδικασία φιλτραρίσματος οδηγεί σε συνεκτική επιλογή δεδομένων ανεξάρτητα από το ποσό της ζημίας, και ότι, όταν το ίδρυμα επιτρέπει εξαιρέσεις από την εν λόγω διαδικασία επιλογής, διαθέτει πολιτική η οποία προβλέπει κριτήρια για τις εξαιρέσεις και τεκμηρίωση προς στήριξη του σκεπτικού στο οποίο βασίζονται οι προαναφερόμενες εξαιρέσεις, 
            
            
               δ)ότι, όταν το ίδρυμα υιοθετεί διαδικασία κλιμακοθέτησης των δεδομένων που περιλαμβάνει την προσαρμογή των ποσών των ζημιών που αναφέρονται στα εξωτερικά δεδομένα, ή των συναφών κατανομών, η οποία να αρμόζει στις επιχειρηματικές δραστηριότητες, τη φύση και το προφίλ κινδύνου του ιδρύματος, η διαδικασία κλιμακοθέτησης είναι συστηματική και υποστηρίζεται στατιστικά και ότι παράγει αποτελέσματα που συνάδουν με το προφίλ κινδύνου του ιδρύματος, 
            
            
               ε)ότι η διαδικασία κλιμακοθέτησης του ιδρύματος είναι διαχρονικά συνεπής και ότι η εγκυρότητα και η αποτελεσματικότητά της επανεξετάζονται ανά τακτά χρονικά διαστήματα.
            
            
               Άρθρο 26
            
            
               Αναλύσεις σεναρίων
            
            
               1.Οι αρμόδιες αρχές αξιολογούν τη συμμόρφωση του ιδρύματος με τα πρότυπα που σχετίζονται με τις αναλύσεις σεναρίων, κατά τα αναφερόμενα στο άρθρο 20 στοιχείο δ) σημείο iii), ελέγχοντας κατ’ ελάχιστον τα ακόλουθα:
            
            
               α)ότι το ίδρυμα διαθέτει άρτιο πλαίσιο διακυβέρνησης όσον αφορά τη διαδικασία σεναρίων που παράγει αξιόπιστες και βάσιμες εκτιμήσεις, ανεξάρτητα από το εάν το σενάριο χρησιμοποιείται για την αξιολόγηση πολύ σοβαρών γεγονότων ή της συνολικής έκθεσης σε λειτουργικό κίνδυνο, 
            
            
               β)ότι η διαδικασία σεναρίων είναι σαφώς καθορισμένη, δεόντως τεκμηριωμένη, επαναλήψιμη και σχεδιασμένη να μειώνει στο μέτρο του δυνατού την υποκειμενικότητα και τις μεροληψίες όπως, μεταξύ άλλων, τα εξής:
            
            
               i)την υποτίμηση του κινδύνου που οφείλεται στον μικρό αριθμό παρατηρούμενων γεγονότων,
            
            
               ii)την παρερμηνεία πληροφοριών που οφείλεται στη σύγκρουση των συμφερόντων των εκτιμητών σεναρίων με τους στόχους και τις συνέπειες της αξιολόγησης,
            
            
               iii)την υπερτίμηση γεγονότων που γειτνιάζουν χρονικά με τους εκτιμητές σεναρίων, 
            
            
               iv)τη στρέβλωση της αξιολόγησης που οφείλεται στις κατηγορίες εντός των οποίων αποτυπώνονται οι αποκρίσεις, 
            
            
               v)τη μεροληψία στις πληροφορίες που περιέχονται σε υλικά τεκμηρίωσης τα οποία αφορούν ερωτήσεις έρευνας ή στις ίδιες τις ερωτήσεις.
            
            
               γ)ότι εξειδικευμένοι και έμπειροι διαμεσολαβητές διασφαλίζουν τη συνοχή της διαδικασίας,
            
            
               δ)ότι οι παραδοχές που χρησιμοποιούνται στη διαδικασία σεναρίων βασίζονται, στον μέγιστο δυνατό βαθμό, στα συναφή εσωτερικά και εξωτερικά δεδομένα με αντικειμενική και αμερόληπτη διαδικασία επιλογής,
            
            
               ε)ότι ο επιλεγμένος αριθμός σεναρίων, το επίπεδο στο οποίο, ή οι μονάδες στις οποίες, μελετώνται τα σενάρια, είναι ρεαλιστικά και επεξηγούνται δεόντως, και ότι οι εκτιμήσεις των σεναρίων λαμβάνουν υπόψη συναφείς μεταβολές στα εσωτερικά και εξωτερικά περιβάλλοντα που μπορούν να επηρεάσουν την έκθεση λειτουργικού κινδύνου του ιδρύματος, 
            
         
         
            
               στ)ότι οι εκτιμήσεις των σεναρίων παράγονται λαμβάνοντας υπόψη δυνητικά ή πιθανά γεγονότα λειτουργικού κινδύνου τα οποία δεν έχουν ακόμη πραγματωθεί, εν όλω ή εν μέρει, στο πλαίσιο ζημίας από λειτουργικό κίνδυνο,
            
            
               ζ)ότι η διαδικασία και οι εκτιμήσεις των σεναρίων υπόκεινται σε άρτια ανεξάρτητη διαδικασία ελέγχου και εποπτεία.
            
            
               Άρθρο 27
            
            
               Παράγοντες επιχειρηματικού περιβάλλοντος και εσωτερικού ελέγχου 
            
            
               Οι αρμόδιες αρχές αξιολογούν τη συμμόρφωση του ιδρύματος με τα πρότυπα που σχετίζονται με τους παράγοντες επιχειρηματικού περιβάλλοντος και εσωτερικού ελέγχου, κατά τα αναφερόμενα στο άρθρο 20 στοιχείο δ) σημείο iv), ελέγχοντας κατ’ ελάχιστον τα ακόλουθα:
            
            
               α)ότι οι παράγοντες επιχειρηματικού περιβάλλοντος και εσωτερικού ελέγχου του ιδρύματος είναι προορατικοί και αντικατοπτρίζουν δυνητικές πηγές λειτουργικού κινδύνου όπως, μεταξύ άλλων, ταχεία ανάπτυξη, εισαγωγή νέων προϊόντων, κινητικότητα προσωπικού και χρόνο διακοπής λειτουργίας των συστημάτων, 
            
            
               β)ότι το ίδρυμα διαθέτει σαφείς κατευθυντήριες γραμμές πολιτικής που περιορίζουν το εύρος των μειώσεων όσον αφορά τις απαιτήσεις ΕΜΜ σε ίδια κεφάλαια που προκύπτουν από προσαρμογές των παραγόντων επιχειρηματικού περιβάλλοντος και εσωτερικού ελέγχου, 
            
            
               γ)ότι οι προσαρμογές των παραγόντων επιχειρηματικού περιβάλλοντος και εσωτερικού ελέγχου που αναφέρονται στο στοιχείο β) είναι αιτιολογημένες και ότι η καταλληλότητα του επιπέδου τους επιβεβαιώνεται βάσει διαχρονικών συγκρίσεων με την κατεύθυνση και το εύρος εσωτερικών δεδομένων πραγματικών ζημιών, τις συνθήκες του επιχειρηματικού περιβάλλοντος και τις αλλαγές στην επικυρωμένη αποτελεσματικότητα των ελέγχων. 
            
            
               Τμήμα 2
            
            
               Βασικές παραδοχές ανάπτυξης υποδειγμάτων του συστήματος μέτρησης λειτουργικού κινδύνου
            
            
               Άρθρο 28
            
            
               Γενική αξιολόγηση
            
            
               Οι αρμόδιες αρχές αξιολογούν τα πρότυπα του ιδρύματος σχετικά με τις βασικές παραδοχές ανάπτυξης υποδειγμάτων του συστήματος μέτρησης λειτουργικού κινδύνου, κατά τα αναφερόμενα στο άρθρο 322 παράγραφος 2 στοιχεία α) και γ) του κανονισμού (ΕΕ) αριθ. 575/2013, ελέγχοντας κατ’ ελάχιστον τα ακόλουθα:
            
            
               α)ότι το ίδρυμα αναπτύσσει, εφαρμόζει και διατηρεί σύστημα μέτρησης λειτουργικού κινδύνου το οποίο είναι μεθοδολογικά δεόντως τεκμηριωμένο, αποτελεσματικό όσον αφορά την αποτύπωση του πραγματικού και δυνητικού λειτουργικού κινδύνου του ιδρύματος, και αξιόπιστο και άρτιο όσον αφορά την παραγωγή απαιτήσεων ΕΜΜ σε ίδια κεφάλαια,
            
            
               β)ότι το ίδρυμα διαθέτει κατάλληλες πολιτικές για τη δημιουργία του συνόλου δεδομένων υπολογισμού, σύμφωνα με το άρθρο 29,
            
            
               γ)
                     ότι το ίδρυμα εφαρμόζει το κατάλληλο επίπεδο διασποράς στο υπόδειγμά του, σύμφωνα με το άρθρο 30,
            
            
               δ)ότι το ίδρυμα εφαρμόζει κατάλληλη διαδικασία για τον προσδιορισμό κατανομών ζημιών, σύμφωνα με το άρθρο 31,
            
            
               ε)ότι το ίδρυμα καθορίζει τις σωρευτικές κατανομές ζημιών και τις μετρήσεις κινδύνου με προσήκοντα τρόπο, σύμφωνα με το άρθρο 32.
            
            
               Άρθρο 29
            
            
               Δημιουργία του συνόλου δεδομένων υπολογισμού
            
         
         
            
               Προκειμένου να αξιολογήσουν κατά πόσο ένα ίδρυμα διαθέτει κατάλληλες πολιτικές για τη δημιουργία του συνόλου δεδομένων υπολογισμού, κατά τα αναφερόμενα στο άρθρο 28 στοιχείο β), οι αρμόδιες αρχές επιβεβαιώνουν κατ’ ελάχιστον τα ακόλουθα:
            
            
               α)ότι το ίδρυμα έχει ορίσει συγκεκριμένα κριτήρια και παραδείγματα για την ταξινόμηση και την επεξεργασία γεγονότων και ζημιών λειτουργικού κινδύνου στους κόλπους του συνόλου δεδομένων υπολογισμού, και ότι τα εν λόγω κριτήρια και παραδείγματα παρέχουν συνεκτική επεξεργασία των δεδομένων ζημιών σε ολόκληρο το ίδρυμα,
            
            
               β)ότι το ίδρυμα δεν χρησιμοποιεί ζημίες μετά την αφαίρεση ανακτήσεων ασφάλισης και άλλων μηχανισμών μεταφοράς κινδύνου στο σύνολο δεδομένων υπολογισμού,
            
            
               γ)ότι το ίδρυμα προβλέπει, για τις κατηγορίες λειτουργικού κινδύνου με χαμηλή συχνότητα επέλευσης γεγονότων, περίοδο παρατήρησης μεγαλύτερη από την ελάχιστη αναφερόμενη στο άρθρο 322 παράγραφος 3 στοιχείο α) του κανονισμού (ΕΕ) αριθ. 575/2013,
            
            
               δ)ότι το ίδρυμα, κατά τη δημιουργία του συνόλου δεδομένων υπολογισμού για τους σκοπούς της εκτίμησης των κατανομών συχνότητας και σοβαρότητας, χρησιμοποιεί μόνο την ημερομηνία διαπίστωσης ή την ημερομηνία λογιστικής καταχώρισης, και χρησιμοποιεί ημερομηνία όχι μεταγενέστερη από την ημερομηνία λογιστικής καταχώρισης για τη συμπερίληψη των ζημιών ή των προβλέψεων που σχετίζονται με νομικό κίνδυνο στο σύνολο δεδομένων υπολογισμού,
            
            
               ε)ότι η επιλογή του ελάχιστου κατώτατου ορίου ανάπτυξης υποδείγματος από το ίδρυμα δεν έχει αρνητικό αντίκτυπο στην ακρίβεια των μετρήσεων λειτουργικού κινδύνου και ότι η χρήση ελάχιστων κατώτατων ορίων ανάπτυξης υποδειγμάτων τα οποία είναι πολύ υψηλότερα από τα κατώτατα όρια συλλογής δεδομένων είναι περιορισμένη και ότι, όπου εφαρμόζεται, αιτιολογείται δεόντως μέσω της ανάλυσης ευαισθησίας διαφόρων κατώτατων ορίων που διενεργεί το ίδρυμα,
            
            
               στ)ότι το ίδρυμα συμπεριλαμβάνει στο σύνολο δεδομένων υπολογισμού όλες τις λειτουργικές ζημίες άνω του ελάχιστου κατώτατου ορίου ανάπτυξης υποδείγματος και ότι τις χρησιμοποιεί, ανεξάρτητα από το επίπεδό τους, για την παραγωγή των απαιτήσεων ΕΜΜ σε ίδια κεφάλαια,
            
            
               ζ)ότι το ίδρυμα εφαρμόζει κατάλληλους συντελεστές προσαρμογής των δεδομένων, όταν οι επιπτώσεις του πληθωρισμού ή του αποπληθωρισμού είναι σημαντικές,
            
            
               η)ότι οι ζημίες που προκαλούνται από κύριο γεγονός με τη μορφή κοινού γεγονότος λειτουργικού κινδύνου ή από ποικίλα γεγονότα που συνδέονται με αρχικό γεγονός λειτουργικού κινδύνου το οποίο παράγει γεγονότα ή ζημίες ομαδοποιούνται και εισάγονται από το ίδρυμα στο σύνολο δεδομένων υπολογισμού ως μία ενιαία ζημία,
            
            
               θ)ότι τυχόν πιθανές εξαιρέσεις από τη διαδικασία επεξεργασίας που αναφέρεται στο στοιχείο η) τεκμηριώνονται και αιτιολογούνται δεόντως ώστε να αποφευχθεί η αδικαιολόγητη μείωση των απαιτήσεων ΕΜΜ σε ίδια κεφάλαια,
            
            
               ι)ότι το ίδρυμα δεν αποκλείει από το σύνολο δεδομένων υπολογισμού ΕΜΜ σημαντικές προσαρμογές σε ζημίες από λειτουργικό κίνδυνο μεμονωμένων ή συνδεδεμένων γεγονότων, όταν η ημερομηνία αναφοράς των εν λόγω προσαρμογών εμπίπτει εντός της περιόδου παρατήρησης και η ημερομηνία αναφοράς του αρχικού, μεμονωμένου ή κύριου γεγονότος που αναφέρεται στο στοιχείο η) εμπίπτει εκτός της προαναφερόμενης περιόδου,
            
            
               ια)ότι το ίδρυμα είναι σε θέση να διακρίνει, για κάθε έτος αναφοράς που περιλαμβάνεται στην περίοδο παρατήρησης, τα ποσά της ζημίας που σχετίζονται με διαπιστωθέντα ή καταλογισθέντα γεγονότα στο εν λόγω έτος από τα ποσά της ζημίας που σχετίζονται με προσαρμογές ή ομάδα διαπιστωθέντων ή καταλογισθέντων γεγονότων σε προηγούμενα έτη.
            
            
               Άρθρο 30
            
            
               Διασπορά
            
            
               Προκειμένου να αξιολογήσουν κατά πόσο ένα ίδρυμα εφαρμόζει το κατάλληλο επίπεδο διασποράς στο υπόδειγμά του, κατά τα αναφερόμενα στο άρθρο 28 στοιχείο γ), οι αρμόδιες αρχές επιβεβαιώνουν κατ’ ελάχιστον τα ακόλουθα:
            
            
               α)ότι το ίδρυμα λαμβάνει υπόψη τη φύση, την πολυπλοκότητα και τις ιδιοσυγκρασίες των επιχειρηματικών δραστηριοτήτων του και τους λειτουργικούς κινδύνους στους οποίους εκτίθεται, κατά την ομαδοποίηση κινδύνων που παρουσιάζουν κοινούς παράγοντες και κατά τον καθορισμό των κατηγοριών λειτουργικού κινδύνου μιας ΕΜΜ,
            
            
               β)ότι το ίδρυμα αιτιολογεί το επίπεδο διασποράς που έχει επιλέξει για τις κατηγορίες λειτουργικού κινδύνου του με βάση ποιοτικά και ποσοτικά μέσα, και ότι ταξινομεί τις κατηγορίες λειτουργικού κινδύνου με βάση ομοιογενή, ανεξάρτητα και σταθερά δεδομένα,
            
            
               γ)ότι το επίπεδο διασποράς που έχει επιλέξει το ίδρυμα για τις κατηγορίες λειτουργικού κινδύνου του είναι ρεαλιστικό και δεν έχει δυσμενή αντίκτυπο στον βαθμό συντηρητισμού των αποτελεσμάτων του υποδείγματος ή των επιμέρους τμημάτων του,
            
            
               δ)ότι το ίδρυμα επανεξετάζει ανά τακτά χρονικά διαστήματα το επίπεδο διασποράς που έχει επιλέξει για τις κατηγορίες λειτουργικού κινδύνου του προκειμένου να διασφαλίζει ότι εξακολουθεί να είναι κατάλληλο.
            
            
               Άρθρο 31
            
         
         
            
               Προσδιορισμός των κατανομών ζημίας
            
            
               Προκειμένου να αξιολογήσουν κατά πόσο ένα ίδρυμα διαθέτει κατάλληλη διαδικασία για τον προσδιορισμό της συχνότητας και της σοβαρότητας των κατανομών ζημιών, κατά τα αναφερόμενα στο άρθρο 28 στοιχείο δ), οι αρμόδιες αρχές επιβεβαιώνουν κατ’ ελάχιστον τα ακόλουθα:
            
            
               α)ότι το ίδρυμα ακολουθεί δεόντως καθορισμένη, τεκμηριωμένη και ανιχνεύσιμη διαδικασία για την επιλογή, την επικαιροποίηση και την επανεξέταση κατανομών ζημιών και την εκτίμηση των παραμέτρων τους,
            
            
               β)ότι η διαδικασία επιλογής των κατανομών ζημιών οδηγεί σε συνεκτικές και σαφείς επιλογές εκ μέρους του ιδρύματος, αποτυπώνει ορθά το προφίλ κινδύνου στην ουρά και περιλαμβάνει τουλάχιστον τα ακόλουθα στοιχεία:
            
            
               i)διαδικασία χρησιμοποίησης στατιστικών εργαλείων όπως, μεταξύ άλλων, γραφικών, μετρήσεων κέντρου, μεταβλητότητας, λοξότητας και λεπτοκύρτωσης, για τη διερεύνηση του συνόλου δεδομένων υπολογισμού για κάθε κατηγορία λειτουργικού κινδύνου με σκοπό την καλύτερη κατανόηση του στατιστικού προφίλ των δεδομένων και την επιλογή της καταλληλότερης κατανομής, 
            
            
               ii)κατάλληλες τεχνικές εκτίμησης των παραμέτρων της κατανομής, 
            
            
               iii)κατάλληλα διαγνωστικά εργαλεία για την αξιολόγηση των κατανομών στα δεδομένα, δίδοντας προτεραιότητα σε εκείνα που παρουσιάζουν μεγαλύτερη ευαισθησία στην ουρά,
            
            
               γ)ότι, κατά την επιλογή κατανομής ζημίας, το ίδρυμα εξετάζει προσεκτικά τη θετική λοξότητα και λεπτοκύρτωση των δεδομένων,
            
            
               δ)ότι, όταν τα δεδομένα παρουσιάζουν μεγάλη διασπορά στην ουρά, δεν χρησιμοποιούνται εμπειρικές καμπύλες για την εκτίμηση της περιοχής της ουράς, αλλά αντίθετα χρησιμοποιούνται υπο-εκθετικές κατανομές των οποίων η ουρά φθίνει με πιο αργό ρυθμό σε σύγκριση με τον ρυθμό χρήσης των εκθετικών κατανομών, εκτός εάν υπάρχουν έκτακτοι λόγοι που υπαγορεύουν την εφαρμογή άλλων συναρτήσεων, οι οποίοι σε κάθε περίπτωση εξετάζονται δεόντως και αιτιολογούνται πλήρως ώστε να προληφθεί η αδικαιολόγητη μείωση των απαιτήσεων ΕΜΜ σε ίδια κεφάλαια,
            
            
               ε)ότι, όταν χρησιμοποιούνται χωριστές κατανομές ζημιών για το κύριο σώμα και για την ουρά, το ίδρυμα εξετάζει προσεκτικά την επιλογή του κατώτατου ορίου ανάπτυξης υποδείγματος κύριου σώματος-ουράς,
            
            
               στ)ότι παρέχεται τεκμηριωμένη στατιστική στήριξη, η οποία συμπληρώνεται κατά περίπτωση από ποιοτικά στοιχεία, για το επιλεγμένο κατώτατο όριο ανάπτυξης υποδείγματος κύριου σώματος-ουράς,
            
            
               ζ)ότι, κατά την εκτίμηση των παραμέτρων της κατανομής, το ίδρυμα είτε αποτυπώνει τις ελλείψεις του συνόλου δεδομένων υπολογισμού που οφείλονται στο γεγονός της ύπαρξης ελάχιστων κατώτατων ορίων ανάπτυξης υποδείγματος στο υπόδειγμα είτε αιτιολογεί τη χρήση ελλιπούς συνόλου δεδομένων υπολογισμού με βάση το γεγονός ότι δεν έχει δυσμενή αντίκτυπο στην ακρίβεια των εκτιμήσεων των παραμέτρων και στις απαιτήσεις ΕΜΜ σε ίδια κεφάλαια,
            
            
               η)ότι το ίδρυμα εφαρμόζει μεθόδους για τη μείωση της διακύμανσης των εκτιμήσεων των παραμέτρων και παρέχει μετρήσεις του σφάλματος γύρω από τις εκτιμήσεις αυτές, συμπεριλαμβανομένων των διαστημάτων εμπιστοσύνης και των τιμών σημαντικότητας (p-value),
            
            
               θ)ότι, όταν το ίδρυμα υιοθετεί άρτιες εκτιμήτριες με τη μορφή γενικεύσεων κλασικών εκτιμητριών, με καλές στατιστικές ιδιότητες όπως, μεταξύ άλλων, υψηλή απόδοση και χαμηλή μεροληψία για ολόκληρη γειτονία της άγνωστης υποκείμενης κατανομής των δεδομένων, μπορεί να αποδείξει ότι η χρήση τους δεν υποτιμά τον κίνδυνο στην ουρά της κατανομής ζημιών,
            
            
               ι)ότι το ίδρυμα αξιολογεί την καλή προσαρμογή μεταξύ των δεδομένων και της επιλεγμένης κατανομής χρησιμοποιώντας διαγνωστικά εργαλεία γραφικής και ποσοτικής φύσης, τα οποία είναι περισσότερο ευαίσθητα στην ουρά από ό,τι στο κύριο σώμα των δεδομένων, ιδίως όταν τα δεδομένα παρουσιάζουν μεγάλη διασπορά στην ουρά,
            
            
               ια)ότι, κατά περίπτωση, μεταξύ άλλων και όταν τα διαγνωστικά εργαλεία δεν οδηγούν σε σαφή επιλογή ως προς την κατανομή που αρμόζει καλύτερα ή τη μείωση της επίδρασης του μεγέθους του δείγματος και του αριθμού των εκτιμώμενων παραμέτρων στους ελέγχους καλής προσαρμογής, το ίδρυμα χρησιμοποιεί μεθόδους εκτίμησης που συγκρίνουν τις σχετικές επιδόσεις των κατανομών ζημιών όπως, μεταξύ άλλων, τον λόγο πιθανοφανειών, το κριτήριο πληροφοριών Αkaike και το κριτήριο Schwarz Bayesian,
            
            
               ιβ)ότι το ίδρυμα εφαρμόζει ανά τακτά χρονικά διαστήματα έλεγχο των παραδοχών που βρίσκονται στη βάση των επιλεγμένων κατανομών ζημιών και ότι, όταν οι παραδοχές ακυρώνονται, μεταξύ άλλων όταν παράγουν τιμές εκτός του καθορισμένου εύρους, το ίδρυμα δοκιμάζει εναλλακτικές μεθόδους και ταξινομεί δεόντως τυχόν αλλαγές που έχουν γίνει στις παραδοχές, σύμφωνα με τον κατ’ εξουσιοδότηση κανονισμό (ΕΕ) αριθ. 529/2014 της Επιτροπής
                  6
               .
            
            
                
            
            
               Άρθρο 32
            
            
               Καθορισμός σωρευμένων κατανομών ζημιών και μετρήσεων κινδύνου
            
         
         
            
               Προκειμένου να αξιολογήσουν κατά πόσο ένα ίδρυμα καθορίζει με κατάλληλο τρόπο τις σωρευμένες κατανομές ζημιών και τις μετρήσεις κινδύνου, κατά τα αναφερόμενα στο άρθρο 28 στοιχείο ε), οι αρμόδιες αρχές επιβεβαιώνουν κατ’ ελάχιστον τα ακόλουθα:
            
            
               α)ότι οι τεχνικές που έχει αναπτύξει το ίδρυμα για τον συγκεκριμένο σκοπό διασφαλίζουν κατάλληλα επίπεδα ακρίβειας και σταθερότητας των μετρήσεων κινδύνου,
            
            
               β)ότι οι μετρήσεις κινδύνου συμπληρώνονται με πληροφορίες για το επίπεδο ακριβείας τους, 
            
            
               γ)ότι, ανεξάρτητα από τις τεχνικές που χρησιμοποιούνται για την ομαδοποίηση των κατανομών συχνότητας και σοβαρότητας που αφορούν τις ζημιές όπως, μεταξύ άλλων, προσομοιώσεις Monte Carlo, μεθόδους που σχετίζονται με τον μετασχηματισμό Fourier, αλγόριθμο Panjer και προσεγγίσεις ενιαίας ζημίας, το ίδρυμα υιοθετεί κριτήρια τα οποία μειώνουν τα σφάλματα που σχετίζονται με το δείγμα και τα αριθμητικά στοιχεία, και παρέχει μέτρηση του μεγέθους των εν λόγω σφαλμάτων,
            
            
               δ)ότι, όταν χρησιμοποιούνται προσομοιώσεις Monte Carlo, ο αριθμός των προς υλοποίηση βημάτων είναι συνεπής με το σχήμα των κατανομών και με το προς επίτευξη επίπεδο εμπιστοσύνης,
            
            
               ε)ότι, όταν η κατανομή ζημιών έχει βαριά ουρά και μετράται σε υψηλό επίπεδο εμπιστοσύνης, ο αριθμός των βημάτων είναι επαρκώς μεγάλος για να μειώνει τη μεταβλητότητα της δειγματοληψίας σε αποδεκτό επίπεδο,
            
            
               στ)ότι, όταν χρησιμοποιείται ο μετασχηματισμός Fourier ή άλλες αριθμητικές μέθοδοι, εξετάζονται προσεκτικά ζητήματα σταθερότητας αλγορίθμων και διάδοσης σφαλμάτων,
            
            
               ζ)ότι η μέτρηση κινδύνου του ιδρύματος που προκύπτει από το σύστημα μέτρησης λειτουργικού κινδύνου πληροί την αρχή της μονοτονίας του κινδύνου, που φαίνεται στη γενιά των υψηλότερων απαιτήσεων ιδίων κεφαλαίων όπου το υποκείμενο προφίλ κινδύνου αυξάνεται, και στη γενιά των χαμηλότερων απαιτήσεων ιδίων κεφαλαίων όπου το υποκείμενο προφίλ κινδύνου μειώνεται,
            
            
               η)ότι η μέτρηση κινδύνου του ιδρύματος που προκύπτει από το σύστημα μέτρησης λειτουργικού κινδύνου είναι ρεαλιστική από διοικητικής και οικονομικής πλευράς, και περισσότερο ότι το ίδρυμα εφαρμόζει κατάλληλες τεχνικές για να αποφύγει την επιβολή ανώτατου ορίου στη μέγιστη ενιαία ζημία, εκτός εάν παρέχει σαφές αντικειμενικό σκεπτικό για την ύπαρξη ανώτατου ορίου, και για να αποφύγει να υπονοήσει τη μη ύπαρξη της πρώτης στατιστικής στιγμής της κατανομής,
            
            
               θ)ότι το ίδρυμα αξιολογεί αναλυτικά την αρτιότητα των αποτελεσμάτων του συστήματος μέτρησης λειτουργικού κινδύνου υποβάλλοντας σε κατάλληλη ανάλυση ευαισθησίας τα εισαχθέντα δεδομένα ή τις παραμέτρους του.
            
            
            
               Τμήμα 3
            
            
               Αναμενόμενη ζημία και συσχέτιση
            
            
               Άρθρο 33
            
            
               Αναμενόμενες ζημίες
            
            
               Οι αρμόδιες αρχές αξιολογούν τα πρότυπα του ιδρύματος σχετικά με τις αναμενόμενες ζημίες, κατά τα αναφερόμενα στο άρθρο 322 παράγραφος 2 στοιχείο α) του κανονισμού (ΕΕ) αριθ. 575/2013, επιβεβαιώνοντας ότι όταν το ίδρυμα υπολογίζει τις απαιτήσεις ΕΜΜ σε ίδια κεφάλαια μόνο σε σχέση με μη αναμενόμενες ζημίες, συμμορφώνεται κατ’ ελάχιστον με τις ακόλουθες απαιτήσεις:
            
            
               α)ότι η μεθοδολογία που εφαρμόζει το ίδρυμα για την εκτίμηση των αναμενόμενων ζημιών είναι συνεπής με το σύστημα μέτρησης λειτουργικού κινδύνου για την εκτίμηση των απαιτήσεων ΕΜΜ σε ίδια κεφάλαια που περιλαμβάνει τόσο τις αναμενόμενες όσο και τις μη αναμενόμενες ζημίες, και ότι η διαδικασία εκτίμησης της αναμενόμενης ζημίας διενεργείται ανά κατηγορία λειτουργικού κινδύνου και είναι συνεκτική διαχρονικά,
            
            
               β)ότι το ίδρυμα ορίζει την αναμενόμενη ζημία χρησιμοποιώντας στατιστικούς δείκτες που επηρεάζονται λιγότερο από ακραίες ζημίες, συμπεριλαμβανομένων της διαμέσου και του ξακρισμένου μέσου, ιδίως δε στην περίπτωση δεδομένων με μέτρια ή βαριά ουρά,
            
            
               γ)ότι η μέγιστη αντιστάθμιση για αναμενόμενη ζημία που εφαρμόζεται από το ίδρυμα δεσμεύεται από τη συνολική αναμενόμενη ζημία και ότι η μέγιστη αντιστάθμιση για αναμενόμενη ζημία σε κάθε κατηγορία λειτουργικού κινδύνου δεσμεύεται από τη συναφή αναμενόμενη ζημία που υπολογίζεται σύμφωνα με το σύστημα μέτρησης λειτουργικού κινδύνου που εφαρμόζεται στην εκάστοτε κατηγορία,
            
            
               δ)ότι οι αντισταθμίσεις που επιτρέπει το ίδρυμα για αναμενόμενη ζημία σε κάθε κατηγορία λειτουργικού κινδύνου είναι υποκατάστατα κεφαλαίου ή ότι είναι διαθέσιμες με άλλον τρόπο για την κάλυψη της αναμενόμενης ζημίας με υψηλό βαθμό βεβαιότητας κατά την περίοδο του ενός έτους,
            
         
         
            
               ε)ότι όταν η αντιστάθμιση είναι άλλου είδους, πλην των προβλέψεων, το ίδρυμα περιορίζει τη διαθεσιμότητα της αντιστάθμισης στις πράξεις με ιδιαίτερα προβλέψιμες, σταθερές και τακτικές ζημίες,
            
            
               στ)ότι το ίδρυμα δεν χρησιμοποιεί συγκεκριμένα αποθεματικά για έκτακτα ζημιογόνα γεγονότα λειτουργικού κινδύνου που έχουν ήδη λάβει χώρα ως αντισταθμίσεις αναμενόμενης ζημίας,
            
            
               ζ)ότι το ίδρυμα τεκμηριώνει σαφώς τον τρόπο με τον οποίον υπολογίζεται και αποτυπώνεται η αναμενόμενη ζημία του, συμπεριλαμβανομένου του τρόπου με τον οποίο τυχόν αντισταθμίσεις αναμενόμενης ζημίας πληρούν τις προϋποθέσεις που περιγράφονται συνοπτικά στα στοιχεία α) έως στ).
            
            
               Άρθρο 34
            
            
               Συσχέτιση
            
            
               Οι αρμόδιες αρχές αξιολογούν τα πρότυπα του ιδρύματος σχετικά με τις συσχετίσεις, κατά τα αναφερόμενα στο άρθρο 322 παράγραφος 2 στοιχείο δ) του κανονισμού (ΕΕ) αριθ. 575/2013, επιβεβαιώνοντας ότι όταν το ίδρυμα υπολογίζει τις απαιτήσεις ΕΜΜ σε ίδια κεφάλαια λαμβάνοντας υπόψη λιγότερη από πλήρη συσχέτιση μεταξύ μεμονωμένων εκτιμήσεων ζημίας από λειτουργικό κίνδυνο, συμμορφώνεται κατ’ ελάχιστον με τις ακόλουθες απαιτήσεις:
            
            
               α)ότι το ίδρυμα εξετάζει προσεκτικά κάθε μορφή γραμμικής ή μη γραμμικής εξάρτησης, που σχετίζεται με όλα τα δεδομένα, είτε στο κύριο σώμα είτε στην ουρά, μεταξύ δύο ή περισσότερων κατηγοριών λειτουργικού κινδύνου ή στους κόλπους μιας κατηγορίας λειτουργικού κινδύνου,
            
            
               β)ότι το ίδρυμα βασίζει τις παραδοχές του για τις συσχετίσεις, στον μέγιστο δυνατό βαθμό, σε προσήκοντα συνδυασμό ανάλυσης εμπειρικών δεδομένων και κρίσης εμπειρογνωμόνων,
            
            
               γ)ότι οι ζημίες στους κόλπους κάθε κατηγορίας λειτουργικού κινδύνου είναι ανεξάρτητες μεταξύ τους,
            
            
               δ)ότι όταν δεν πληρούται η προϋπόθεση του στοιχείου γ), οι εξαρτημένες ζημίες ομαδοποιούνται,
            
            
               ε)ότι, μόνο όταν δεν πληρούται καμία από τις προϋποθέσεις των στοιχείων γ) ή δ), αναπτύσσεται κατάλληλο υπόδειγμα για την εξάρτηση στους κόλπους των κατηγοριών λειτουργικού κινδύνου,
            
            
               στ)ότι το ίδρυμα εξετάζει προσεκτικά την εξάρτηση μεταξύ γεγονότων ουράς, 
            
            
               ζ)ότι το ίδρυμα δεν στηρίζει τη δομή εξάρτησης σε γκαουσιανές κατανομές ή σε κατανομές που μοιάζουν με κανονικές,
            
            
               η)ότι όλες οι παραδοχές σχετικά με την εξάρτηση που χρησιμοποιεί το ίδρυμα είναι συντηρητικές, δεδομένων των αβεβαιοτήτων που σχετίζονται με την ανάπτυξη υποδείγματος εξάρτησης για τον λειτουργικό κίνδυνο, και ότι ο βαθμός συντηρητισμού που χρησιμοποιεί το ίδρυμα αυξάνεται καθώς μειώνεται η αυστηρότητα των παραδοχών εξάρτησης και η αξιοπιστία των απαιτήσεων ιδίων κεφαλαίων που προκύπτουν,
            
            
               θ)ότι το ίδρυμα αιτιολογεί δεόντως τις παραδοχές εξάρτησης που χρησιμοποιεί και ότι προβαίνει τακτικά σε αναλύσεις ευαισθησίας προκειμένου να αξιολογήσει την επίδραση των παραδοχών εξάρτησης στις απαιτήσεις ΕΜΜ του σε ίδια κεφάλαια.
            
            
            
               Τμήμα 4
            
            
               Μηχανισμός κατανομής κεφαλαίων
            
            
               Άρθρο 35
            
            
               Συνέπεια του συστήματος μέτρησης λειτουργικού κινδύνου
            
         
         
            
               Οι αρμόδιες αρχές αξιολογούν τα πρότυπα του ιδρύματος σχετικά με την εσωτερική συνέπεια του συστήματος μέτρησης λειτουργικού κινδύνου, κατά τα αναφερόμενα στο άρθρο 322 παράγραφος 2 στοιχείο ε) του κανονισμού αριθ. 575/2013, επιβεβαιώνοντας κατ’ ελάχιστον τα ακόλουθα:
            
            
               α)ότι ο μηχανισμός κατανομής κεφαλαίων του ιδρύματος είναι συνεπής με το προφίλ κινδύνου του ιδρύματος και με τον συνολικό σχεδιασμό του συστήματος μέτρησης λειτουργικού κινδύνου, 
            
            
               β)ότι η κατανομή των απαιτήσεων ΕΜΜ σε ίδια κεφάλαια λαμβάνει υπόψη πιθανές εσωτερικές διαφορές ως προς τον κίνδυνο, την ποιότητα διαχείρισης του λειτουργικού κινδύνου και τον εσωτερικό έλεγχο μεταξύ των τμημάτων του ομίλου στα οποία έχουν κατανεμηθεί οι απαιτήσεις ΕΜΜ σε ίδια κεφάλαια,
            
            
               γ)ότι δεν υπάρχει ούτε προβλέπεται να υπάρξει παρατηρήσιμο πρακτικό ή νομικό κώλυμα για την άμεση μεταφορά ιδίων κεφαλαίων ή την κάλυψη υποχρεώσεων,
            
            
               δ)ότι η κατανομή των απαιτήσεων ΕΜΜ σε ίδια κεφάλαια από το επίπεδο του ενοποιημένου ομίλου προς τα κάτω στα τμήματα του ομίλου που συμμετέχουν στο σύστημα μέτρησης λειτουργικού κινδύνου βασίζεται σε υγιείς και σε, κατά το δυνατόν, ευαίσθητες στον κίνδυνο μεθοδολογίες.
            
            
            
               ΚΕΦΑΛΑΙΟ 4
            
            
               Ασφάλιση και άλλοι μηχανισμοί μεταφοράς κινδύνου 
            
            
               Άρθρο 36
            
            
               Γενικές αρχές 
            
            
               Οι αρμόδιες αρχές αξιολογούν τη συμμόρφωση του ιδρύματος με τις απαιτήσεις που σχετίζονται με τον αντίκτυπο της ασφάλισης και άλλων μηχανισμών μεταφοράς κινδύνου στο πλαίσιο μιας ΕΜΜ, κατά τα αναφερόμενα στο άρθρο 322 παράγραφος 2 στοιχείο ε) τελευταία περίοδος και στο άρθρο 323 του κανονισμού (ΕΕ) αριθ. 575/2013, επιβεβαιώνοντας κατ’ ελάχιστον τα ακόλουθα:
            
            
               α)ότι ο ασφαλειοδότης πληροί τις απαιτήσεις αδειοδότησης που αναφέρονται στο άρθρο 323 παράγραφος 2 του κανονισμού (ΕΕ) αριθ. 575/2013, σύμφωνα με το άρθρο 37,
            
            
               β)ότι η ασφάλιση παρέχεται από τρίτο, κατά τα αναφερόμενα στο άρθρο 323 παράγραφος 3 στοιχείο ε) του κανονισμού (ΕΕ) αριθ. 575/2013, σύμφωνα με το άρθρο 38,
            
            
               γ)ότι το ίδρυμα αποφεύγει την πολλαπλή συνεκτίμηση τεχνικών μείωσης του κινδύνου, κατά τα αναφερόμενα στο άρθρο 322 παράγραφος 2 στοιχείο ε) του κανονισμού (ΕΕ) αριθ. 575/2013, σύμφωνα με το άρθρο 39, 
            
            
               δ)ότι ο υπολογισμός μείωσης του κινδύνου αντικατοπτρίζει δεόντως την ασφαλιστική κάλυψη, κατά τα αναφερόμενα στο άρθρο 323 παράγραφος 3 στοιχείο δ) του κανονισμού (ΕΕ) αριθ. 575/2013, και ότι το πλαίσιο αναγνώρισης της ασφάλισης είναι εύλογο και γραπτώς τεκμηριωμένο, κατά τα αναφερόμενα στο άρθρο 323 παράγραφος 3 στοιχείο στ) του προαναφερόμενου κανονισμού, συμπεριλαμβανομένων των ακόλουθων:
            
            
               i)η ασφαλιστική κάλυψη σχετίζεται με το προφίλ λειτουργικού κινδύνου του ιδρύματος, σύμφωνα με το άρθρο 40,
            
            
               ii)το ίδρυμα χρησιμοποιεί εξελιγμένο υπολογισμό της μείωσης κινδύνου, σύμφωνα με το άρθρο 41,
            
            
               iii) ο υπολογισμός της μείωσης κινδύνου ευθυγραμμίζεται με το προφίλ λειτουργικού κινδύνου του ιδρύματος σε εύθετο χρόνο, σύμφωνα με το άρθρο 42.
            
            
               ε)ότι η μεθοδολογία που χρησιμοποιεί το ίδρυμα για την αναγνώριση της ασφάλισης αποτυπώνει όλα τα συναφή στοιχεία μέσω κατάλληλων μειώσεων ή ποσοστών περικοπής του ποσού ασφάλισης που αναγνωρίζεται, κατά τα αναφερόμενα στο άρθρο 323 παράγραφος 3 στοιχεία α) και β) και στο άρθρο 323 παράγραφος 4 του κανονισμού (ΕΕ) αριθ. 575/2013, σύμφωνα με το άρθρο 43,
            
            
               στ)ότι το ίδρυμα αποδεικνύει ότι επιτυγχάνεται σημαντική μείωση του κινδύνου με τη θέσπιση των άλλων μηχανισμών μεταφοράς κινδύνου, κατά τα αναφερόμενα στο άρθρο 323 παράγραφος 1 δεύτερη περίοδος του κανονισμού (ΕΕ) αριθ. 575/2013, σύμφωνα με το άρθρο 44.
            
         
         
            
               Άρθρο 37
            
            
               Ισοδυναμία αδειοδότησης του ασφαλειοδότη
            
            
               Για τους σκοπούς της αξιολόγησης των απαιτήσεων αδειοδότησης του ασφαλειοδότη, κατά τα αναφερόμενα στο άρθρο 36 στοιχείο α), οι αρμόδιες αρχές εξετάζουν κατά πόσο μια επιχείρηση που έχει λάβει άδεια λειτουργίας σε τρίτη χώρα πληροί τις απαιτήσεις αδειοδότησης, όταν η εν λόγω επιχείρηση πληροί απαιτήσεις προληπτικής εποπτείας ισοδύναμες με εκείνες που εφαρμόζονται στην Ένωση, συμπεριλαμβανομένων των απαιτήσεων που αναφέρονται στο άρθρο 323 του κανονισμού (ΕΕ) αριθ. 575/2013.
            
            
               Άρθρο 38
            
            
               Παροχή της ασφάλισης από τρίτο
            
            
               1.Προκειμένου να αξιολογήσουν κατά πόσο η ασφαλιστική κάλυψη για τους σκοπούς των απαιτήσεων ΕΜΜ σε ίδια κεφάλαια παρέχεται από τρίτο, κατά τα αναφερόμενα στο άρθρο 36 στοιχείο β), οι αρμόδιες αρχές επιβεβαιώνουν, με βάση την ολοκληρωμένη εικόνα της ενοποιημένης κατάστασης ενός ιδρύματος κατά τα αναφερόμενα στο άρθρο 4 παράγραφος 1 σημείο 47) του κανονισμού (ΕΕ) αριθ. 575/2013, ότι ούτε το ίδρυμα ούτε καμία άλλη από τις οντότητες που περιλαμβάνονται στο πεδίο εφαρμογής της ενοποίησης έχει συμμετοχή ή ειδική συμμετοχή, κατά τα αναφερόμενα στο άρθρο 4 παράγραφος 1 σημεία 35) και 36) αντίστοιχα του κανονισμού (ΕΕ) αριθ. 575/2013, στον τρίτο που παρέχει την ασφάλιση. 
            
            
               2.Όταν οι απαιτήσεις της παραγράφου 1 πληρούνται εν μέρει, ως ασφάλιση παρεχόμενη από τρίτο θεωρείται μόνο το μέρος της ασφάλισης που παρέχεται όταν η τελική ευθύνη βαρύνει επιλέξιμο τρίτο λόγω του γεγονότος ότι ο κίνδυνος μεταφέρεται πράγματι εκτός των ενοποιημένων οντοτήτων. 
            
            
               Άρθρο 39
            
            
               Πολλαπλή συνεκτίμηση των τεχνικών μείωσης κινδύνου
            
            
               Προκειμένου να αξιολογήσουν κατά πόσο η ασφαλιστική κάλυψη για τους σκοπούς των απαιτήσεων ΕΜΜ σε ίδια κεφάλαια αποφεύγει την πολλαπλή συνεκτίμηση των τεχνικών μείωσης κινδύνου, κατά τα αναφερόμενα στο άρθρο 36 στοιχείο γ), οι αρμόδιες αρχές επιβεβαιώνουν ότι ένα ίδρυμα έχει λάβει εύλογα μέτρα για να διασφαλίσει ότι ούτε το ίδρυμα ούτε καμία άλλη από τις οντότητες που περιλαμβάνονται στο πεδίο εφαρμογής της ενοποίησης αντασφαλίζουν εν γνώσει τους συμβάσεις που καλύπτουν γεγονότα λειτουργικού κινδύνου τα οποία αποτελούν αντικείμενο της αρχικής ασφαλιστικής ρύθμισης που έχει συνάψει το ίδρυμα.
            
            
               Άρθρο 40
            
            
               Διαδικασία κατάταξης ασφαλιστικού κινδύνου
            
            
               1.Προκειμένου να αξιολογήσουν κατά πόσο η ασφαλιστική κάλυψη σχετίζεται με το προφίλ κινδύνου ενός ιδρύματος, κατά τα αναφερόμενα στο άρθρο 36 στοιχείο δ) σημείο i), οι αρμόδιες αρχές επιβεβαιώνουν ότι ένα ίδρυμα έχει διενεργήσει δεόντως τεκμηριωμένη και αιτιολογημένη διαδικασία κατάταξης ασφαλιστικού κινδύνου βάσει της οποίας το ίδρυμα αναπτύσσει ασφαλιστική κάλυψη συνεπή με την πιθανότητα και τις επιπτώσεις όλων των ζημιών από λειτουργικό κίνδυνο που μπορεί δυνητικά να αντιμετωπίσει. 
            
            
               2.Για τους σκοπούς της παραγράφου 1, οι αρμόδιες αρχές επιβεβαιώνουν ότι το ίδρυμα συμμορφώνεται κατ’ ελάχιστον με τα ακόλουθα:
            
            
               α)προβαίνει σε εκτίμηση της πιθανότητας ανάκτησης της ασφάλισης και του πιθανού χρονοδιαγράμματος είσπραξης πληρωμών από ασφαλιστές, συμπεριλαμβανομένης της πιθανότητας δικαστικής διεκδίκησης απαίτησης, της διάρκειας της εν λόγω διαδικασίας και των ισχυόντων συντελεστών και όρων εκκαθάρισης, με βάση την εμπειρία της ομάδας διαχείρισης ασφαλιστικού κινδύνου που διαθέτει, η οποία υποστηρίζεται κατά περίπτωση από κατάλληλους εξωτερικούς εμπειρογνώμονες όπως, μεταξύ άλλων, συμβούλους σε θέματα απαιτήσεων, χρηματιστηριακούς διαμεσολαβητές και ασφαλιστικούς φορείς,
            
            
               β)χρησιμοποιεί τις εκτιμήσεις που προκύπτουν από το στοιχείο α) για να αξιολογήσει τις επιδόσεις της ασφάλισης σε περίπτωση ζημίας από λειτουργικό κίνδυνο και σχεδιάζει την εν λόγω διαδικασία με γνώμονα την αξιολόγηση της ασφαλιστικής ανταπόκρισης για όλα τα δεδομένα σχετικά με ζημίες και σενάρια που εισάγονται στο σύστημα μέτρησης λειτουργικού κινδύνου,
            
            
               γ)κατατάσσει τα ασφαλιστήρια συμβόλαια με βάση την αξιολόγησή τους που προκύπτει από το στοιχείο β) στους ίδιους λειτουργικούς κινδύνους του ιδρύματος με τη μέγιστη δυνατή λεπτομέρεια, χρησιμοποιώντας όλες τις διαθέσιμες πηγές πληροφοριών όπως, μεταξύ άλλων, εσωτερικά δεδομένα, εξωτερικά δεδομένα και εκτιμήσεις σεναρίων, 
            
            
               δ)αξιοποιεί τους κατάλληλους εμπειρογνώμονες και διενεργεί την εν λόγω κατάταξη με διαφάνεια και συνέπεια, 
            
            
               ε)δίδει την προσήκουσα βαρύτητα στις παρελθούσες και αναμενόμενες επιδόσεις της ασφάλισης μέσω αξιολόγησης των επιμέρους στοιχείων του ασφαλιστήριου συμβολαίου, 
            
            
               στ)λαμβάνει επίσημη έγκριση από τον κατάλληλο φορέα κινδύνου ή την κατάλληλη επιτροπή κινδύνου, 
            
         
         
            
               ζ)επανεξετάζει ανά τακτά χρονικά διαστήματα τη διαδικασία ασφαλιστικής κατάταξης.
            
            
                  Άρθρο 41
                     
            
            
               Χρήση εξελιγμένου υπολογισμού της μείωσης κινδύνου
            
            
               Προκειμένου να αξιολογήσουν κατά πόσο ένα ίδρυμα χρησιμοποιεί εξελιγμένο υπολογισμό της μείωσης κινδύνου, κατά τα αναφερόμενα στο άρθρο 36 στοιχείο δ) σημείο ii), οι αρμόδιες αρχές επιβεβαιώνουν ότι η προσέγγιση ανάπτυξης υποδείγματος για την ενσωμάτωση της ασφαλιστικής κάλυψης στις ΕΜΜ πληροί κατ’ ελάχιστον τα ακόλουθα:
            
            
               α)είναι συνεπής με το σύστημα μέτρησης λειτουργικού κινδύνου που εφαρμόζεται για την ποσοτικοποίηση των ζημιών προ ασφάλισης, 
            
            
               β)είναι διαφανής και επιπλέον συνεπής με την πραγματική πιθανότητα και τις επιπτώσεις των ζημιών που χρησιμοποιούνται για τον γενικό προσδιορισμό των απαιτήσεων ΕΜΜ σε ίδια κεφάλαια του ιδρύματος. 
            
            
               Άρθρο 42
            
            
               Ευθυγράμμιση του υπολογισμού της μείωσης κινδύνου με το προφίλ λειτουργικού κινδύνου
            
            
               Προκειμένου να αξιολογήσουν κατά πόσο ο υπολογισμός της μείωσης κινδύνου ευθυγραμμίζεται σε εύθετο χρόνο με το προφίλ λειτουργικού κινδύνου ενός ιδρύματος, κατά τα αναφερόμενα στο άρθρο 36 στοιχείο δ) σημείο iii), οι αρμόδιες αρχές επιβεβαιώνουν κατ’ ελάχιστον τα ακόλουθα: 
            
            
               α)ότι το ίδρυμα επανεξετάζει τη χρήση της ασφάλισης και υπολογίζει εκ νέου τις απαιτήσεις ΕΜΜ σε ίδια κεφάλαια, κατά περίπτωση, όταν η φύση της ασφάλισης μεταβάλλεται σημαντικά ή όταν επέρχεται σημαντική μεταβολή στο προφίλ λειτουργικού κινδύνου του ιδρύματος, 
            
            
               β)ότι, σε περίπτωση σημαντικών ζημιών που επηρεάζουν την ασφαλιστική κάλυψη, το ίδρυμα υπολογίζει εκ νέου τις απαιτήσεις ΕΜΜ σε ίδια κεφάλαια με πρόσθετο περιθώριο ασφαλείας,
            
            
               γ)ότι, σε περίπτωση απροσδόκητης παύσης ή μείωσης της ασφαλιστικής κάλυψης, το ίδρυμα είναι προετοιμασμένο να αντικαταστήσει αμέσως το ασφαλιστήριο συμβόλαιο με ισοδύναμους ή βελτιωμένους όρους, προϋποθέσεις και κάλυψη, ή να αυξήσει τις απαιτήσεις ΕΜΜ του σε ίδια κεφάλαια σε επίπεδο προ ασφάλισης,
            
            
               δ)ότι το ίδρυμα προβαίνει σε υπολογισμό κεφαλαίου προ και μετά ασφάλισης, σε τέτοιο επίπεδο διασποράς ώστε τυχόν διάβρωση του διαθέσιμου ποσού ασφάλισης, μεταξύ άλλων μέσω της πληρωμής σημαντικής ζημίας, ή μεταβολή της ασφαλιστικής κάλυψης, να μπορεί να αναγνωριστεί αμέσως ως προς τις επιπτώσεις της στις απαιτήσεις ΕΜΜ σε ίδια κεφάλαια,
            
            
               Άρθρο 43
            
            
               Αποτύπωση όλων των συναφών στοιχείων 
            
            
               1.Προκειμένου να αξιολογήσουν κατά πόσο η μεθοδολογία που εφαρμόζει ένα ίδρυμα για την αναγνώριση της ασφάλισης αποτυπώνει όλα τα συναφή στοιχεία μέσω κατάλληλων μειώσεων ή ποσοστών περικοπής του ποσού ασφάλισης που αναγνωρίζεται, κατά τα αναφερόμενα στο άρθρο 36 στοιχείο ε), οι αρμόδιες αρχές επιβεβαιώνουν κατ’ ελάχιστον τα ακόλουθα: 
            
            
               α)ότι το ίδρυμα διερευνά τους διάφορους παράγοντες που δημιουργούν τον κίνδυνο ότι ο ασφαλειοδότης δεν θα πραγματοποιήσει τις πληρωμές κατά τα αναμενόμενα, και μειώνουν την αποτελεσματικότητα της μεταφοράς κινδύνου, συμπεριλαμβανομένης της ικανότητας του ασφαλιστή να πραγματοποιεί σε εύθετο χρόνο τις πληρωμές και την ικανότητα του ιδρύματος να εντοπίζει, να αναλύει και να αναφέρει σε εύθετο χρόνο την απαίτηση,
            
            
               β)ότι το ίδρυμα διερευνά τους τρόπους με τους οποίους οι διάφοροι παράγοντες που αναφέρονται στο στοιχείο α) έχουν επηρεάσει την μειωτική επίδραση της ασφάλισης στο προφίλ λειτουργικού κινδύνου στο παρελθόν και τους τρόπους με τους οποίους ενδέχεται να την επηρεάσουν στο μέλλον,
            
            
               γ)ότι το ίδρυμα αποτυπώνει τις αβεβαιότητες που αναφέρονται στο στοιχείο α) στις απαιτήσεις ΕΜΜ του σε ίδια κεφάλαια, μέσω κατάλληλα συντηρητικών ποσοστών περικοπής,
            
            
               δ)ότι το ίδρυμα λαμβάνει προσεκτικά υπόψη τα χαρακτηριστικά των ασφαλιστήριων συμβολαίων, μεταξύ άλλων κατά πόσο τα εν λόγω συμβόλαια καλύπτουν μόνο ζημίες για τις οποίες υποβλήθηκαν απαιτήσεις αποζημίωσης ή ενημερώθηκε ο ασφαλιστής κατά τη διάρκεια ισχύος του ασφαλιστηρίου, ήτοι δεν καλύπτουν ζημίες που διαπιστώνονται μετά τη λήξη του ασφαλιστήριου συμβολαίου, ή κατά πόσο καλύπτουν ζημίες που προέκυψαν κατά τη διάρκεια ισχύος του ασφαλιστήριου συμβολαίου, ακόμη κι αν διαπιστώθηκαν και υποβλήθηκε η σχετική απαίτηση μετά τη λήξη του ασφαλιστήριου συμβολαίου, ή κατά πόσο οι ζημίες είναι άμεσες ζημίες πρώτου μέρους ή ζημίες ευθύνης τρίτου,
            
         
         
            
               ε)ότι το ίδρυμα λαμβάνει υπόψη και τεκμηριώνει πλήρως στις βάσεις δεδομένων του που αφορούν τις ζημίες δεδομένα για πληρωμές ασφάλισης ανά τύπο ζημίας, και καθορίζει ανάλογα τα ποσοστά περικοπής,
            
            
               στ)ότι το ίδρυμα εφαρμόζει διαδικασίες εντοπισμού και ανάλυσης των ζημιών, καθώς και επεξεργασίας των συναφών απαιτήσεων, με σκοπό να ελέγχει την πραγματική προστασία που προσφέρει η παρεχόμενη από τον ασφαλιστή κάλυψη ή την ικανότητα είσπραξης του ποσού της απαίτησης εντός εύλογου χρονικού διαστήματος,
            
            
               ζ)ότι το ίδρυμα ποσοτικοποιεί αναλυτικά τα ποσοστά περικοπής, και αναπτύσσει υποδείγματα για καθένα εξ αυτών χωριστά, για καθεμία από τις εντοπισθείσες συναφείς αβεβαιότητες αντί να εφαρμόσει ενιαίο ποσοστό περικοπής στον υπολογισμό που να καλύπτει όλες τις αβεβαιότητες ή ποσοστό περικοπής μετά τον υπολογισμό,
            
            
               η)ότι το ίδρυμα λαμβάνει υπόψη στον μέγιστο βαθμό την αναγνώριση του κινδύνου που σχετίζεται με την ικανότητα πληρωμής απαιτήσεων του ασφαλιστή, εφαρμόζοντας κατάλληλα ποσοστά περικοπής στη μεθοδολογία ανάπτυξης υποδείγματος ασφάλισης,
            
            
               θ)ότι το ίδρυμα διασφαλίζει ότι ο κίνδυνος που σχετίζεται με την ικανότητα πληρωμής απαιτήσεων για αθέτηση υποχρεώσεων αντισυμβαλλόμενου αξιολογείται με βάση την πιστωτική ποιότητα της ασφαλιστικής εταιρείας που είναι υπεύθυνη δυνάμει του εκάστοτε ασφαλιστήριου συμβολαίου, ανεξάρτητα από το κατά πόσο το μητρικό ίδρυμα της ασφαλιστικής εταιρείας έχει καλύτερη διαβάθμιση ή από το κατά πόσο ο κίνδυνος μεταφέρεται σε τρίτο,
            
            
               ι)ότι το ίδρυμα προβαίνει σε συντηρητικές παραδοχές όσον αφορά την ανανέωση των ασφαλιστήριων συμβολαίων βάσει όρων, προϋποθέσεων και κάλυψης που ισοδυναμούν με τα αρχικά ή υφιστάμενα συμβόλαια,
            
            
               ια)ότι το ίδρυμα εφαρμόζει διαδικασίες προκειμένου να διασφαλίσει ότι η δυνητική εξάντληση των ορίων του ασφαλιστήριου συμβολαίου και η τιμή και η διαθεσιμότητα επαναφορών κάλυψης, καθώς και οι περιπτώσεις στις οποίες η κάλυψη του ασφαλιστήριου συμβολαίου δεν ανταποκρίνεται στο προφίλ λειτουργικού κινδύνου του ιδρύματος, αντικατοπτρίζονται κατάλληλα στη μεθοδολογία ασφάλισης ΕΜΜ που εφαρμόζει.
            
            
            
               2.Για τους σκοπούς της παραγράφου 1, οι αρμόδιες αρχές μπορούν να θεωρήσουν ότι η υποχρέωση του ιδρύματος να εφαρμόζει ποσοστά περικοπής για τον χρόνο που απομένει μέχρι τη λήξη του ασφαλιστήριου συμβολαίου ή για τον όρο καταγγελίας δεν είναι αναγκαία όταν η κάλυψη πρόκειται να ανανεωθεί και να είναι συνεχής και όταν πληρούται τουλάχιστον μία από τις ακόλουθες προϋποθέσεις:
            
            
               α)όταν το ίδρυμα μπορεί να αποδείξει την ύπαρξη συνεχούς κάλυψης με ισοδύναμους ή βελτιωμένους όρους, προϋποθέσεις και κάλυψη για τουλάχιστον 365 ημέρες, 
            
            
               β)όταν το ίδρυμα χρησιμοποιεί ασφαλιστήριο συμβόλαιο το οποίο δεν μπορεί να ακυρωθεί από τον ασφαλιστή, με εξαίρεση την περίπτωση της μη καταβολής ασφαλίστρων, ή το οποίο προβλέπει περίοδο ακύρωσης μεγαλύτερη του ενός έτους. 
            
            
               Άρθρο 44
            
            
               Άλλοι μηχανισμοί μεταφοράς κινδύνου 
            
            
               Προκειμένου να αξιολογήσουν κατά πόσο ένα ίδρυμα αποδεικνύει ότι επιτυγχάνεται σημαντική μείωση του κινδύνου με την εφαρμογή άλλων μηχανισμών μεταφοράς κινδύνου, κατά τα αναφερόμενα στο άρθρο 36 στοιχείο στ), οι αρμόδιες αρχές εφαρμόζουν κατ’ ελάχιστον τα ακόλουθα:
            
            
               α)επιβεβαιώνουν ότι το ίδρυμα έχει εμπειρία στη χρήση εργαλείων συναφών με άλλους μηχανισμούς μεταφοράς κινδύνου και των χαρακτηριστικών τους, συμπεριλαμβανομένης της πιθανότητας κάλυψης και καταβολής της πληρωμής σε εύθετο χρόνο, προτού τα εν λόγω εργαλεία αναγνωριστούν στο σύστημα μέτρησης λειτουργικού κινδύνου,
            
            
               β)δεν εγκρίνουν ως επιλέξιμο εργαλείο μείωσης κινδύνου των απαιτήσεων ΕΜΜ σε ίδια κεφάλαια τη χρήση άλλων μηχανισμών μεταφοράς κινδύνου, όταν οι τελευταίοι τηρούνται ή χρησιμοποιούνται για σκοπούς δημιουργίας κέρδους και όχι για σκοπούς διαχείρισης κινδύνου,
            
            
               γ)ελέγχουν την επιλεξιμότητα του πωλητή της προστασίας, ήτοι εάν είναι ρυθμιζόμενη ή μη ρυθμιζόμενη οντότητα, και τη φύση και τα χαρακτηριστικά της παρεχόμενης προστασίας, ήτοι εάν πρόκειται για χρηματοδοτούμενη προστασία, τιτλοποίηση, μηχανισμό εγγυήσεων ή παράγωγα, 
            
            
               δ)επιβεβαιώνουν ότι οι εξωτερικά ανατεθειμένες δραστηριότητες δεν θεωρούνται μέρος των άλλων μηχανισμών μεταφοράς κινδύνου,
            
            
               ε)επιβεβαιώνουν ότι το ίδρυμα υπολογίζει τις απαιτήσεις ΕΜΜ σε ίδια κεφάλαια προ και μετά άλλων μηχανισμών μεταφοράς κινδύνου για κάθε υπολογισμό κεφαλαίου, σε τέτοιο επίπεδο διασποράς ώστε τυχόν διάβρωση του διαθέσιμου ποσού προστασίας να μπορεί να αναγνωριστεί αμέσως ως προς τις επιπτώσεις της στις κεφαλαιακές απαιτήσεις,
            
            
               στ)επιβεβαιώνουν ότι όταν προκύπτουν σημαντικές ζημίες, οι οποίες επηρεάζουν την κάλυψη που παρέχεται από τους άλλους μηχανισμούς μεταφοράς κινδύνου ή όταν οι αλλαγές στα συμβόλαια άλλων μηχανισμών μεταφοράς κινδύνου δημιουργούν μεγάλη αβεβαιότητα ως προς την κάλυψή τους, το ίδρυμα υπολογίζει εκ νέου τις απαιτήσεις ΕΜΜ του σε ίδια κεφάλαια με πρόσθετο περιθώριο ασφαλείας.
            
         
         
            
               ΚΕΦΑΛΑΙΟ 5
            
            
               Τελική διάταξη 
            
            
               Άρθρο 45
            
            
               Μεταβατική διάταξη
            
            
               Όσον αφορά την αναφερόμενη στο άρθρο 1 αξιολόγηση των ΕΜΜ ενός ιδρύματος το οποίο, κατά την ημερομηνία έναρξης ισχύος του παρόντος κανονισμού, χρησιμοποιεί ήδη ΕΜΜ για τον σκοπό του υπολογισμού των απαιτήσεων ιδίων κεφαλαίων του για λειτουργικό κίνδυνο, ή ενός ιδρύματος το οποίο έχει ήδη υποβάλει αίτηση για άδεια χρήσης ΕΜΜ για τον προαναφερόμενο σκοπό, ισχύουν αμφότερα τα ακόλουθα: 
            
            
               α)ο παρών κανονισμός τίθεται σε εφαρμογή ένα έτος μετά την έναρξη της ισχύος του,
            
            
               β)το άρθρο 34 στοιχείο ζ) τίθεται σε εφαρμογή δύο έτη μετά την έναρξη της ισχύος του.
            
            
               Άρθρο 46
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.3.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        
                  https://www.eba.europa.eu/regulation-and-policy/operational-risk/regulatory-technical-standards-on-assessment-methodologies-for-the-use-of-amas-for-operational-risk/-/regulatory-activity/press-release
                   
               
               
                  
                     (2)
                  
                        ΕΕ L 176 της 27.6.2013, σ. 1.
               
               
                  
                     (3)
                  
                        Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
               
               
                  
                     (4)
                  
                        Κατ' εξουσιοδότηση κανονισμός (ΕΕ) 2016/101 της Επιτροπής, της 26ης Οκτωβρίου 2015, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τη συνετή αποτίμηση βάσει του άρθρου 105 παράγραφος 14, ΕΕ L 21 της 28.1.2016, σ. 54.
               
               
                  
                     (5)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
               
               
                  
                     (6)
                  
                        Κατ' εξουσιοδότηση κανονισμός (ΕΕ) αριθ. 529/2014 της Επιτροπής, της 12ης Μαρτίου 2014, που συμπληρώνει τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για την αξιολόγηση της σπουδαιότητας των επεκτάσεων και μεταβολών στην προσέγγιση των εσωτερικών διαβαθμίσεων και στην εξελιγμένη προσέγγιση μέτρησης (ΕΕ L 148 της 20.5.2014, σ. 36).